**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο Ζ’ (7)**

**Στίχ. 1-9. Οι αρχηγοί των φυλών του Ισραήλ προσφέρουν αμάξια για τη μεταφορά των εξαρτημάτων της Σκηνής.**

1 Την ημέρα που ο Μωυσής τελείωσε την κατασκευή της Σκηνής του Μαρτυρίου και μπορούσε να τη στήσει την έχρισε με άγιο λάδι και έτσι την αγίασε και την αφιέρωσε και αυτήν με όλα τα εξαρτήματά της και το θυσιαστήριο με όλα τα εξαρτήματά του στον Θεό˙ όλα τα έχρισε με άγιο λάδι, το αγίασε και τα αφιέρωσε στον Θεό.

2 Τότε οι άρχοντες του ισραηλιτικού λαού, οι δώδεκα αρχηγοί των πατριαρχικών οικογενειών τους, οι αρχηγοί των φυλών, που είχαν επιστατήσει όταν έγινε η απογραφή και η καταμέτρηση του λαού, πρόσφεραν τη θυσία τους˙

3 και έφερε ο καθένας το δώρο του μπροστά στον Κύριο, έξι αμάξια σκεπασμένα και δώδεκα βόδια, κάθε δύο άρχοντες από ένα αμάξι και από ένα μοσχάρι ο καθένας. Τα δώρα τους αυτά τα προσέφερα μπροστά στη Σκηνή του Μαρτυρίου.

4 Τότε ο Κύριος μίλησε στον Μωυσή και του είπε:

5 «Να παραλάβεις απ’ αυτούς τα δώρα τους, για να χρησιμοποιηθούν για τις ιερές υπηρεσίες της Σκηνής του Μαρτυρίου. Τα δώρα αυτά θα τα δώσεις στους Λευΐτες, σε καθέναν ανάλογα με την υπηρεσία που έχει».

6 Ο Μωυσής πήρε τα αμάξια και τα βόδια και τα έδωσε στους Λευΐτες˙

7 τα δύο αμάξια και τα τέσσερα βόδια τα έδωσε στους γιους του Γεδσών ανάλογα με την υπηρεσία τους στη Σκηνή˙

8 και τα τέσσερα αμάξια και τα οκτώ βόδια τα έδωσε στους γιους του Μεραρί ανάλογα με την υπηρεσία τους στη Σκηνή, κάτω από την αρχηγία και τη διεύθυνση του ιερέα Ιθάμαρ, γιου του αρχιερέα Ααρών.

9 Αλλά ο Μωυσής δεν έδωσε τίποτε στους γιους του Καάθ, διότι οι υπηρεσίες τους στο θυσιαστήριο ήταν να μεταφέρουν τα πιο ιερά αντικείμενα˙ κι αυτά έπρεπε να τα μεταφέρουν επάνω στους ώμους τους με ιδιαίτερη προσοχή και σεβασμό.

**Στίχ. 10-89. Τα δώρα των αρχηγών του Ισραήλ για τις αιματηρές και τις αναίμακτες θυσίες.**

10 Και την ημέρα των εγκαινίων του θυσιαστηρίου των ολοκαυτωμάτων, την ημέρα που το θυσιαστήριο είχε χρισθεί με άγιο λάδι και είχε αφιερωθεί στο Θεό, οι άρχοντες του ισραηλιτικού λαού (οι δώδεκα αρχηγοί των πατριαρχικών οικογενειών τους) πρόσφεραν τα δώρα τους˙ και τα δώρα τους αυτά οι αρχηγοί των φυλών τα πρόσφεραν μπροστά στο Θυσιαστήριο των ολοκαυτωμάτων.

11 Όμως ο Κύριος είπε στον Μωυσή: «Τα δώρα τους αυτά για τα εγκαίνια του θυσιαστηρίου των ολοκαυτωμάτων θα τα προσφέρει κάθε αρχηγός σε διαφορετική ημέρα, την καθορισμένη για τον καθένα ημέρα».

12 Την πρώτη ημέρα πρόσφερε το δώρου του ο Ναασσών, ο γιος του Αμιναδάβ, ο αρχηγός της φυλής του Ιούδα.

13 Το δώρο του ήταν μία ασημένια πιατέλα βάρους περίπου ενάμισι κιλού, και μία ασημένια λεκάνη βάρους περίπου 900 γραμμαρίων, ζυγισμένες με βάση το βάρος του ιερού σίκλου που χρησιμοποιείται στον Ναό (περίπου 12 γραμμάρια). Και τα δύο αυτά δώρα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

14 Ο Ναασσών πρόσφερε ακόμη ένα χρυσό θυμιατήρι, που είχε βάρος περίπου 160 γραμμάρια, γεμάτο λιβάνι˙

15 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

16 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

17 και για την ειρηνική ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ναασσών, του γιου Αμιναδάβ.

18 Τη δεύτερη ημέρα πρόσφερε το δώρο του ο Ναθαναήλ, ο γιος του Σωγάρ, ο αρχηγός της φυλής του Ισσάχαρ.

19 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένα με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

20 Ο Ναθαναήλ πρόσφερε ακόμη ένα χρυσό θυμιατήρι, που είχε βάρος δέκα χρυσούς σίκλους, γεμάτο λιβάνι˙

21 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

22 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

23 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ναθαναήλ, του γιου του Σωγάρ.

24 Την τρίτη ημέρα πρόσφερε το δώρο του ο αρχηγός της φυλής του Ζαβουλών, ο Ελιάβ, ο γιος του Χαιλών.

25 Και το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στο Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

26 Ο Ελιάβ πρόσφερε ακόμη ένα χρυσό θυμιατήρι, που είχε βάρος δέκα χρυσούς σίκλους, γεμάτο λιβάνι˙

27 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

28 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

29 και για την ειρηνική, ευχαριστήρια θυσία της «σωτηρίας» δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ελιάβ, του γιου του Χαιλών.

30 Την τέταρτη ημέρα πρόσφερε το δώρο του ο αρχηγός της φυλής του Ρουβήν, ο Ελισούρ, ο γιος του Σεδιούρ.

31 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένα με λάδι, για να προσφερθεί ως αναίμακτη θυσία.

32 Ο Ελισσούρ πρόσφερε ακόμη ένα χρυσό θυμιατήρι, που είχε βάρος δέκα χρυσούς σίκλους, γεμάτο λιβάνι˙

33 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

34 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

35 και για την ειρηνική θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ελισούρ, του γιου του Σεδιούρ.

36 Την πέμπτη ημέρα πρόσφερε το δώρο του ο αρχηγός της φυλής του Συμεών, ο Σαλαμιήλ, ο γιος του Σουρισαδαί.

37 Το δώρο του ήταν μία ασημένια πιατέλα βάρους 130 σίκλων και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

38 Ο Σαμουήλ πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

39 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

40 και έναν τράγο από τα γίδια, για να προσφερθεί ως θυσία για εξιλέωση αμαρτίας˙

41 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Σαλαμιήλ, του γιου του Σουρισαδαί.

42 Την έκτη ημέρα πρόσφερε το δώρο του ο αρχηγός της φυλής του Γαδ, ο Ελισάφ, ο γιος του Ραγουήλ.

43 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

44 Ο Ελισάφ πρόσφερε ακόμη ένα χρυσό θυμιατήρι, που είχε βάρος δέκα χρυσούς σίκλους, γεμάτο λιβάνι˙

45 πρόσφερε επίσης ένα μοσχάρι από τα βόδια του, ένα κριάρι κι ένα αρνί ενός έτους, για να προσφερθούν ως θυσία ολοκαυτώματος˙

46 και έναν τράγο από το κοπάδι των γιδιών,για να προσφερθεί ως θυσία για εξιλέωση αμαρτίας˙

47 και για την ειρηνική ευχαριστήρια θυσία «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ελισάφ, του γιου του Ραγουήλ.

48 Την έβδομη ημέρα πρόσφερε το δώρο του ο αρχηγός της φυλής του Εφραίμ, ο Ελισαμά, ο γιος του Εμιούδ.

49 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

50 Ο Ελισαμά πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

51 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

52 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

53 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Ελισαμά, του γιου του Εμιούδ.

54 Την όγδοη ημέρα πρόσφερε το δώρο του ο αρχηγός της φυλής του Μανασσή, ο Γαμαλιήλ, ο γιος του Φαδασσούρ.

55 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

56 Ο Γαμαλιήλ πρόσφερε ακόμη ένα χρυσό θυμιατήρι, που είχε βάρος δέκα χρυσούς σίκλους, γεμάτο λιβάνι˙

57 πρόσφερε επίσης ένα μοσχάρι από τα βόδια του, ένα κριάρι από ένα αρνί ενός έτους, για να προσφερθούν ως θυσία ολοκαυτώματος˙

58 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

59 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Γαμαλιήλ, του γιου του Φαδασσούρ.

60 Την ένατη ημέρα πρόσφερε το δώρο του ο αρχηγός της φυλής Βενιαμίν, ο Αβιδάν, ο γιος του Γαδεωνί.

61 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

62 Ο Αβιδάν πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

63 πρόσφερε επίσης ένα μοσχάρι από τα βόδια του, ένα κριάρι κι ένα αρνί ενός έτους, για να προσφερθούν ως θυσία ολοκαυτώματος˙

64 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

65 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Αβιδάν, του γιου του Γαδεωνί.

66 Την δέκατη ημέρα πρόσφερε το δώρο του ο αρχηγός της φυλής του Δαν, ο Αχιέζερ, ο γιος του Αμισαδαί.

67 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένα με λάδι, για να προσφερθεί ως αναίμακτη θυσία.

68 Ο Αχιέζερ πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

69 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

70 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

71 και για την ειρηνική, ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Αχιέζερ, του γιου του Αμισαδαί.

72 Την ενδέκατη ημέρα πρόσφερε το δώρο του ο αρχηγός της φυλής του Ασήρ, ο Φαγεήλ, ο γιος του Εχράν.

73 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

74 Ο Φαγεήλ πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

75 πρόσφερε επίσης ένα μοσχάρι από τα βόδια του, ένα κριάρι και ένα αρνί ενός έτους, για να προσφερθούν ως θυσία ολοκαυτώματος˙

76 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

77 και για την ειρηνική ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Φαγεήλ, του γιου του Εχράν.

78 Τη δωδέκατη ημέρα πρόσφερε το δώρο του ο αρχηγός της φυλής του Νεφθαλί, ο Αχιρέ, ο γιος του Αινάν.

79 Το δώρο του ήταν μία ασημένια πιατέλα βάρους 130 σίκλων, και μία ασημένια λεκάνη βάρους 70 σίκλων, ζυγισμένες με βάση το βάρος του ιερού σίκλου που χρησιμοποιείται στον Ναό. Και τα δύο αυτά αντικείμενα – η πιατέλα και η λεκάνη – ήταν γεμάτα αλεύρι από σιμιγδάλι ζυμωμένο με λάδι, για να προσφερθεί ως αναίμακτη θυσία.

80 Ο Αχιρέ πρόσφερε ακόμη ένα χρυσό θυμιατήρι που είχε βάρος δέκα χρυσούς σίκλους, γεμάτο λιβάνι˙

81 πρόσφερε επίσης ένα μοσχάρι από τα βόδια του, ένα κριάρι κι ένα αρνί ενός έτους, για να προσφερθούν ως θυσία ολοκαυτώματος˙

82 και έναν τράγο από το κοπάδι των γιδιών, για να προσφερθεί ως θυσία για εξιλέωση αμαρτίας˙

83 και για την ειρηνική ευχαριστήρια θυσία της «σωτηρίας», δύο μικρές αγελάδες, πέντε κριάρια, πέντε τράγους και πέντε αμνάδες ενός έτους. Αυτό ήταν το δώρο του Αχιρέ, του γιου του Αινάν.

84 Αυτά ήταν συνολικά τα δώρα που προσέφεραν οι άρχοντες του ισραηλιτικού λαού στα εγκαίνια του Θυσιαστηρίου των ολοκαυτωμάτων, την ημέρα που το θυσιαστήριο είχε χρισθεί με άγιο λάδι: Δώδεκα ασημένιες πιατέλες, δώδεκα ασημένιες λεκάνες, δώδεκα χρυσές λιβανοθήκες˙

85 κάθε αργυρή πιατέλα ζύγιζε 130 σίκλους και κάθε λεκάνη ζύγιζε 70 σίκλους. Επομένως όλο το ασήμι των πιατελών και των λεκανών είχε συνολικό βάρος δύο χιλιάδες τετρακόσιους σίκλους (περίπου 26-28 κιλά), ζυγισμένο με βάση τους σίκλους που χρησιμοποιούνται στον Ναό.

86 Επίσης δώδεκα χρυσά θυμιατήρια γεμάτα λιβάνι˙ το συνολικό βάρος των χρυσών θυμιατηρίων ήταν εκατόν είκοσι χρυσοί σίκλοι (περίπου ενάμισι κιλό).

87 Όλα τα βόδια για τη θυσία του ολοκαυτώματος ήταν δώδεκα μοσχάρια, δώδεκα κριάρια, δώδεκα αρνιά ενός έτους, αυτά μαζί με τις αναίμακτες θυσίες και τις σπονδές του κρασιού που τις συνόδευαν˙ από τα κοπάδια των γιδιών δώδεκα τράγοι, για να προσφερθούν ως θυσία για εξιλέωση αμαρτίας.

88 Όλα τα θηλυκά βόδια για την ειρηνική θυσία της «σωτηρίας» ήταν συνολικά είκοσι τέσσερις μικρές αγελάδες˙ τα άλλα ζώα ήταν εξήντα κριάρια, εξήντα τράγοι ενός έτους και εξήντα αμνάδες ενός έτους η κάθε μία˙ κι όλα είχαν ακέραια και υγιή όλα τα μέλη τους. Αυτά ήταν συνολικά τα δώρα στα εγκαίνια του Θυσιαστηρίου των ολοκαυτωμάτων μετά τη χρίση του αρχιερέα Ααρών, του οποίου τα χέρια είχαν εξαγιασθεί για να μπορούν να προσφέρουν θυσίες˙

89 και όταν ο Μωυσής μπήκε στη Σκηνή του Μαρτυρίου για να μιλήσει με τον Θεό, άκουσε τη φωνή του Κυρίου να του μιλά επάνω από τον θρόνο του ιλαστηρίου, που βρίσκεται πάνω στην Κιβωτό του Μαρτυρίου, ανάμεσα στα δύο Χερουβείμ. Από εκεί μιλούσε ο Θεός στον Μωυσή.