**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιον Θ’ – (9)**

**Στίχ. 1-5. Εντολή για τον εορτασμό του Πάσχα.**

1 Ο Θεός μίλησε στον Μωυσή στην έρημο του Σινά τον πρώτο μήνα του δεύτερου έτους από τότε που οι Ισραηλίτες ανεχώρησαν από την Αίγυπτο, και του είπε:

2 «Να πεις στους Ισραηλίτες να γιορτάζουν το Πάσχα την καθορισμένη ημερομηνία˙

3 να το γιορτάζουν τη συγκεκριμένη ημέρα, δηλαδή τη δέκατη τέταρτη ημέρα του μήνα Αβίβ, του πρώτου, το απόγευμα. Να το γιορτάζουν σύμφωνα με τον τελετουργικό νόμο του Πάσχα και τις σχετικές ερμηνευτικές διατάξεις του νόμου αυτού που σας έδωσα».

4 Και ο Μωυσής μίλησε στους Ισραηλίτες και τους είπε να γιορτάζουν το Πάσχα.

5 Και το γιόρτασαν οι Ισραηλίτες στην αρχή της δέκατης τέταρτης ημέρας του πρώτου μήνα στην έρημο του Σινά, σύμφωνα με όσα διέταξε ο Κύριος τον Μωυσή. Το γιόρτασαν όπως ακριβώς τους είπε.

**Στίχ. 6-14. Οι νομικώς ακάθαρτοι και οι εορτασμός του Πάσχα.**

6 Υπήρχαν όμως ορισμένοι άνδρες οι οποίοι ήταν νομικώς ακάθαρτοι, διότι είχαν πλησιάσει νεκρό σώμα ανθρώπου και γι’ αυτό δεν μπορούσαν να γιορτάσουν το Πάσχα μαζί με τους άλλους Ισραηλίτες την καθορισμένη εκείνη ημέρα. Αυτοί παρουσιάσθηκαν στον Μωυσή και τον Ααρών την ημέρα εκείνη˙

7 και είπαν οι άνδρες εκείνοι στον Μωυσή: «Εμείς είμαστε νομικώς ακάθαρτοι, διότι πλησιάσαμε νεκρό σώμα ανθρώπου. Εμείς λοιπόν μόνο θα αποκλεισθούμε και δεν θα μπορέσουμε να προσφέρουμε τη θυσία μας στον Κύριο την ημέρα αυτή του Πάσχα, όπως όλοι οι άλλοι Ισραηλίτες;»

8 Ο Μωυσής τους απάντησε: «Περιμένετε εκεί και θα ακούσω τι οδηγίες θα μου δώσει ο Κύριος σχετικά με την περίπτωσή σας».

9 Και ο Κύριος μίλησε στον Μωυσή και του είπε:

10 «Πες στους Ισραηλίτες τα εξής: Αν κανείς από σας ή από τους απογόνους σας καταστεί νομικά ακάθαρτος, επειδή πλησίασε νεκρό σώμα ανθρώπου, ή αν απουσιάσει σε ταξίδι μακριά σας και εν μπορέσει έτσι να γιορτάσει το Πάσχα στη συγκεκριμένη ημερομηνία του, θα μπορέσει να γιορτάσει και αυτός το Πάσχα, αλλά ένα μήνα αργότερα˙

11 όλοι αυτοί θα γιορτάσουν το Πάσχα τη δέκατη τέταρτη ημέρα του δεύτερου μήνα το απόγευμα˙ τότε θα γιορτάσουν κι αυτοί το Πάσχα και θα φάνε τον αμνό του Πάσχα με άζυμο ψωμί και πικρά χόρτα.

12 Θα προσέξουν να μην αφήσουν τίποτε από τον αμνό του Πάσχα για την άλλη μέρα και να μη σπάσουν κανένα κόκκαλο του αμνού που θα τρώνε. Οι Ισραηλίτες αυτοί θα γιορτάσουν το Πάσχα σύμφωνα με τον νόμο και όλες τις διατάξεις του νόμου για το Πάσχα.

13 Εάν όμως κάποιος Ισραηλίτης που είναι καθαρός και δεν απουσιάζει σε ταξίδι μακριά από σας, παραλείψει ή αδιαφορήσει να γιορτάσει το Πάσχα, ο άνθρωπος αυτός πρέπει να τιμωρηθεί, να αποκοπεί και να εξολοθρευθεί από τον λαό του. Ο Ισραηλίτης αυτός θα υποστεί τις συνέπειες της αμαρτίας του αυτής και θα τιμωρηθεί σκληρά, επειδή παρέλειψε να προσφέρει τη θυσία του στον Κύριο στον καθορισμένο χρόνο.

14 Αν πάλι κάποιος ξένος έλθει στη χώρα σας και θελήσει να γιορτάσει το Πάσχα του Κυρίου, θα το γιορτάσει σύμφωνα με τις διατάξεις του νόμου του Πάσχα, ο οποίος ορίζει τον μήνα, την ημέρα και τον τρόπο με τον οποίο πρέπει να εορτάζεται το Πάσχα. Επομένως για την εορτή του Πάσχα ο ίδιος νόμος θα ισχύει για όλους σας˙ και για τον ξένο, που θα έλθει στη χώρα σας από αλλού, και για τον ντόπιο Ισραηλίτη».

**Στίχ. 15-23. Η υπερφυσική νεφέλη.**

15 Τη μέρα που στήθηκε και υψώθηκε η Σκηνή του Μαρτυρίου, το υπερφυσικό σύννεφο που φανέρωσε την παρουσία του Θεού ανάμεσα στους Ισραηλίτες, σκέπασε τη Σκηνή, τον άγιο αυτό οίκο του Μαρτυρίου. Από το βράδυ όμως μέχρι το πρωί η υπερφυσική αυτή νεφέλη έπαιρνε μορφή φωτιάς.

16 Έτσι γινόταν πάντα˙ την ημέρα η υπερφυσική νεφέλη σκέπαζε τη Σκηνή του Μαρτυρίου και τη νύχτα μετατρεπόταν σε φωτιά.

17 Και κάθε φορά που η υπερφυσική νεφέλη σηκωνόταν κι αποσυρόταν από τη Σκηνή του Μαρτυρίου, οι Ισραηλίτες αναχωρούσαν προς την κατεύθυνση που προχωρούσε το σύννεφο˙ και στον τόπο που το σύννεφο στεκόταν, εκεί οι Ισραηλίτες σταματούσαν και έστηναν τις σκηνές τους.

18 Σύμφωνα με την προσταγή που έπαιρναν οι Ισραηλίτες από τον Κύριο, στρατοπέδευαν, και σύμφωνα με την προσταγή που έπαιρναν από τον Κύριο, έλυναν τις σκηνές τους και ξεκινούσαν για να προχωρήσουν σε άλλο μέρος. Όλες τις μέρες όμως που η υπερφυσική νεφέλη έμενε ακίνητη και σκέπαζε τη Σκηνή του Μαρτυρίου, οι Ισραηλίτες έμεναν στο στρατόπεδό τους και δεν έφευγαν από εκεί.

19 Κι όταν η υπερφυσική νεφέλη στεκόταν για πολλές μέρες και έμενε ακίνητη επάνω από τη Σκηνή του Μαρτυρίου, οι Ισραηλίτες τηρούσαν την εντολή του Θεού και δεν έφευγαν.

20 Το ίδιο έπρεπε να γίνει κι όταν η υπερφυσική νεφέλη στεκόταν και σκέπαζε τη Σκηνή λίγες ημέρες˙ σύμφωνα με την εντολή του Κυρίου οι Ισραηλίτες έπρεπε να μένουν στρατοπεδευμένοι, και μόνο έπειτα από εντολή του Κυρίου θα έλυναν τις σκηνές τους και θα αναχωρούσαν γι’ άλλον τόπο˙

21 κι όταν η υπερφυσική νεφέλη σκέπαζε τη Σκηνή του Μαρτυρίου από το βράδυ μέχρι το πρωί και το πρωί αποσυρόταν, τότε, μόλις ανέτελλε η ημέρα ή πολύ πρωί, οι Ισραηλίτες έπρεπε να λύσουν τις σκηνές τους και να αναχωρήσουν γι’ άλλον τόπο˙

22 ή όταν η υπερφυσική νεφέλη σκέπαζε τη Σκηνή του Μαρτυρίου περισσότερο από ένα μήνα, οι Ισραηλίτες δεν έπρεπε να βιάζονται, αλλά να μένουν στο στρατόπεδό τους και να μην αναχωρούν γι’ άλλον τόπο˙

23 διότι, μόνο όταν θα έπαιρναν εντολή από τον Κύριο, θα μπορούσαν να λύσουν τις σκηνές τους και να αναχωρήσουν γι’ άλλον τόπο. Και οι Ισραηλίτες τήρησαν την εντολή αυτή του Κυρίου, σύμφωνα με την προσταγή που τους έδωσε ο Κύριος διαμέσου του Μωυσή.