**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο Ι’ (10)**

**Στίχ. 1-10. Οι δύο ασημένιες σάλπιγγες.**

1 Ο Κύριος μίλησε στον Μωυσή και του είπε:

2 «Φτιάξε για τον εαυτό σου δύο ασημένιες σάλπιγγες από σφυρηλατημένο μέταλλο˙ αυτές θα σου χρησιμεύουν για να προσκαλείς και να συγκαλείς τη συναγωγή των Ισραηλιτών και να αναγγέλλεις την εκκίνηση των διαφόρων τμημάτων του στρατοπέδου.

3 Όταν θα σαλπίζουν και οι δύο με ένα συνεχές σάλπισμα, θα συγκεντρώνεται όλη η συναγωγή των Ισραηλιτών κοντά σου, στην είσοδο της Σκηνής του Μαρτυρίου.

4 Εάν όμως σαλπίσει μόνο η μία σάλπιγγα, θα συγκεντρώνονται και θα παρουσιάζονται κοντά σου όλοι οι αρχηγοί των φυλών του ισραηλιτικού λαού.

5 Όταν σαλπίσετε με ένα ειδικό διακεκομμένο σάλπισμα συναγερμού, θα ξεκινούν τα τμήματα που είναι στρατοπεδευμένα στα ανατολικά του στρατοπέδου των Ισραηλιτών, δηλαδή οι φυλές του Ιούδα, του Ισσάχαρ και του Ζαβουλών.

6 Κι όταν σαλπίσετε με ένα δεύτερο ειδικό διακεκομμένο σάλπισμα συναγερμού, θα ξεκινούν τα τμήματα που είναι στρατοπεδευμένα στα νότια του στρατοπέδου των Ισραηλιτών, δηλαδή οι φυλές του Ρουβήν, του Συμεών και του Γαδ˙ και όταν σαλπίσετε με ένα τρίτο ειδικό διακεκομμένο σάλπισμα συναγερμού, θα ξεκινούν τα τμήματα που είναι στρατοπεδευμένα στα δυτικά του στρατοπέδου των Ισραηλιτών, δηλαδή οι φυλές του Εφραίμ, του Μανασσή και του Βενιαμίν˙ και όταν σαλπίσετε με ένα τέταρτο ειδικό διακεκομμένο σάλπισμα συναγερμού, θα ξεκινούν τα τμήματα που είναι στρατοπεδευμένα στα βόρεια του στρατοπέδου των Ισραηλιτών˙ δηλαδή οι φυλές του Δαν, του Ασήρ, και του Νεφθαλίμ. Το ειδικό αυτό διακεκομμένο σάλπισμα συναγερμού θα σημαίνει την αναχώρηση των τμημάτων του στρατοπέδου του Ισραήλ.

7 Όταν όμως πρόκειται να συγκεντρωθεί η συναγωγή των Ισραηλιτών, δεν θα σαλπίζετε με ειδικό τρόπο, με διακεκομμένο σάλπισμα συναγερμού, αλλά απλά.

8 Με τις σάλπιγγες αυτές θα μπορούν να σαλπίζουν μόνο οι ιερείς, τα παιδιά του αρχιερέα Ααρών˙ και αυτό θα είναι για σας νόμος παντοτινός, αιώνιος για όλες τις γενιές σας.

9 Και όταν στη χώρα σας θα βγαίνετε για πόλεμο εναντίον των εχθρών σας που θα σας επιτίθενται και θα σας παρενοχλούν, θα σαλπίζετε με τις σάλπιγγες μ’ αυτό το ειδικό διακεκομμένο σάλπισμα συναγερμού˙ και τότε θα σας θυμάται ο Κύριος και θα σας σώζει από τους εχθρούς σας.

10 Επίσης με τις σάλπιγγες αυτές θα σαλπίζετε στις χαρούμενες μέρες σας και στις εορτές σας καθώς και στις εορτές της πρώτης ημέρας κάθε νέου μήνα, όταν θα προσφέρετε στον Θεό τα ολοκαυτώματά σας και τις ειρηνικές σας θυσίες της ¨σωτηρίας¨˙ και τότε εγώ ο Θεός θα σας θυμάμαι. Ναι˙ εγώ είμαι ο Κύριος ο Θεός σας».

**Στίχ. 11-28. Αναχώρηση των Ισραηλιτών από το Σινά προς την έρημο του Φαράν.**

11 Την εικοστή μέρα του δεύτερου μήνα του δεύτερου έτους από τότε που έφυγαν από την Αίγυπτο, η υπερφυσική νεφέλη που δήλωνε την παρουσία του Θεού ανάμεσα στους Ισραηλίτες, σηκώθηκε πάνω από τη Σκηνή του Μαρτυρίου.

12 Και οι Ισραηλίτες ξεκίνησαν με όλες τις αποσκευές τους από την έρημο του Σινά˙ και η υπερφυσική νεφέλη προχωρούσε και κάποια στιγμή στάθηκε στην έρημο του Φαράν.

13 Αυτή ήταν η πρώτη φορά που οι Ισραηλίτες ξεκίνησαν τη μακρινή πορεία τους μετά από την εντολή που έδωσε ο Κύριος στον Μωυσή.

14 Πρώτα ξεκίνησε το στρατοπεδευμένο τμήμα της φυλής του Ιούδα με όλη τη στρατιωτική του δύναμη. Επικεφαλής της στρατιωτικής δυνάμεώς τους ήταν ο Ναασσών, ο γιος του Αμιναδάβ˙

15 επικεφαλής της στρατιωτικής δυνάμεως της φυλής του Ισσάχαρ ήταν ο Ναθαναήλ, ο γιος του Σωγάρ˙

16 επικεφαλής της στρατιωτικής δυνάμεως της φυλής του Ζαβουλών ήταν ο Ελιάβ, ο γιος του Χαιλών.

17 Έπειτα έλυσαν τη Σκηνή του Μαρτυρίου οι γιοι του Γεδσών και οι γιοι του Μεραρί και ξεκίνησαν μεταφέροντας τη Σκηνή του Μαρτυρίου.

18 Δεύτερο ξεκίνησε το στρατοπεδευμένο τμήμα της φυλής του Ρουβήν με όλη τη στρατιωτική του δύναμη˙ επικεφαλής της στρατιωτικής δυνάμεώς τους ήταν ο Ελισούρ, ο γιος του Σεδούρ˙

19 επικεφαλής της στρατιωτικής δυνάμεως της φυλής του Συμεών ήταν ο Σαλαμιήλ, ο γιος του Σουρισαδαΐ˙

20 επικεφαλής της στρατιωτικής δυνάμεως της φυλής του Γαδ ήταν ο Ελισάφ, ο γιος του Ραγουήλ.

21 Έπειτα ξεκίνησαν οι γιοι του Καάθ, μεταφέροντας τα άγια αντικείμενα της Σκηνής του Μαρτυρίου, μέχρι να φθάσουν στο τόπο όπου θα έμενε ακίνητη η υπερφυσική νεφέλη, και στον οποίο θα είχαν στήσει στο μεταξύ τη Σκηνή του Μαρτυρίου οι Γεδσωνίτες και οι Μεραρίτες.

22 Τρίτο θα ξεκινήσει το στρατοπεδευμένο τμήμα της φυλής του Εφραίμ με όλη τη στρατιωτική του δύναμη˙ επικεφαλής της στρατιωτικής δυνάμεώς του ήταν ο Ελισαμά, ο γιος του Σεμιούδ˙

23 επικεφαλής της στρατιωτικής δυνάμεως της φυλής του Μανασσή ήταν ο Γαμαλιήλ, ο γιος του Φαδασσούρ˙

24 επικεφαλής της στρατιωτικής δυνάμεως της φυλής του Βενιαμίν ήταν ο Αβιδάν, ο γιος του Γαδεωνί.

25 Τέταρτο και τελευταίο όλων των στρατιωτικών τμημάτων, ως οπισθοφυλακή, θα ξεκινήσει το στρατοπεδευμένο τμήμα της φυλής του Δαν με όλη τη στρατιωτική του δύναμη˙ επικεφαλής της στρατιωτικής δυνάμεώς τους ήταν ο Αχιέζερ, ο γιος του Αμισαδαΐ˙

26 επικεφαλής της στρατιωτικής δυνάμεως της φυλής του Ασήρ ήταν ο Φαγεήλ, ο γιος του Εχράν˙

27 και επικεφαλής της στρατιωτικής δυνάμεως της φυλής του Νεφθαλί ήταν ο Αχιρέ, ο γιος του Αινάν.

28 Αυτή είναι η σειρά και η διάταξη που είχαν στη μακρινή τους πορεία τα στρατιωτικά τμήματα των Ισραηλιτών˙ έτσι ξεκίνησαν και έτσι προχωρούσαν συντεταγμένα με όλη τη στρατιωτική τους δύναμη.

**Στίχ. 29-32. Πρόταση του Μωυσή προς τον Οβάβ.**

29 Ο Μωυσής είπε στον Οβάβ, τον γιο του Ραγουήλ, του πεθερού του του Μαδιανίτη: «Εμείς φεύγουμε και πηγαίνουμε στον τόπο για τον οποίο μας είπε ο Κύριος ¨αυτόν τον τόπο θα τον δώσω σε σας¨. Έλα κι εσύ μαζί μας κι εμείς θα φροντίσουμε να ζήσεις ευτυχισμένα˙ διότι ο Κύριος υποσχέθηκε πολλές ευλογίες και αγαθά στον Ισραηλιτικό λαό».

30 Και ο Οβάβ του αποκρίθηκε: «Όχι, δεν θα σας ακολουθήσω, ούτε θα πάω πουθενά αλλού˙ αλλά θα επιστρέψω στον τόπο μου και στους συγγενείς μου».

31 Ο Μωυσής του είπε πάλι: «Σε παρακαλώ, μη μας αφήνεις˙ όπως μέχρι τώρα ήσουν μαζί μας στην έρημο και μας βοηθούσες, έτσι και στο εξής θα είσαι ανάμεσά μας σεβαστός γέροντας και τιμημένος προεστός˙ θα είσαι πολύτιμος οδηγός στην πορεία που έχουμε ακόμη να διανύσουμε στην έρημο.

32 Εάν αποφασίσεις να μας ακολουθήσεις κι έλθεις μαζί μας, θα μοιρασθείς μαζί μας όλες εκείνες τις ευλογίες και τα αγαθά που θα μας δώσει ο Κύριος˙ θα σου χαρίσουμε κάθε καλό και θα φροντίσουμε να ζήσεις ευτυχισμένα».

**Στίχ. 33-36. Προσευχή του Μωυσή κατά το λύσιμο και το στήσιμο της Σκηνής.**

33 Και οι Ισραηλίτες αναχώρησαν από το όρος του Κυρίου, το Σινά, όπου ήταν στρατοπεδευμένοι, και βάδιζαν τρεις μέρες˙ η Κιβωτός της Διαθήκης προπορευόταν κατά τη διάρκεια των τριών αυτών ημερών για να βρει και να καθορίσει τον τόπο για να σταθμεύσουν και να αναπαυθούν.

34 Όταν ξεκινούσε η Κιβωτός της Διαθήκης, ο Μωυσής προσευχόταν στον Θεό και έλεγε: «Σήκω, Κύριε και έλα μαζί μου˙ έλα να εκδικηθείς τους εχθρούς σου˙ και ας διασκορπισθούν αμέσως οι εχθροί σου και ας φύγουν από μπροστά σου τρομαγμένοι όλοι εκείνοι που σε μισούν».

35 Και όταν η Κιβωτός της Διαθήκης σταματούσε και στάθμευε, ο Μωυσής προσευχόταν στον Θεό και έλεγε: «Γύρνα πίσω, Κύριε, και μείνε ανάμεσα σε μας τους Ισραηλίτες και υπεράσπισέ μας με χιλιάδες και μυριάδες αγγέλους».

36 Και η υπερφυσική νεφέλη που φανέρωνε την παρουσία του Θεού ανάμεσα στους Ισραηλίτες, τους σκέπαζε με τη σκιά της κατά τη διάρκεια της ημέρας, όταν έφευγαν από το στρατόπεδό τους κι άρχιζαν την πορεία τους στην έρημο.