**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΙΒ’ (12)**

**Στίχ. 1-15. Η Μαριάμ και ο Ααρών κατακρίνουν και ζηλεύουν τον Μωυσή. Ο Θεός τιμωρεί τη Μαριάμ με λέπρα.**

1 Επειδή ο Μωυσής είχε παντρευτεί μια γυναίκα Αιθιόπισσα, την κόρη του ιερέα Ισθόρ, η Μαριάμ και ο Ααρών άρχισαν να κατηγορούν τον αδελφό τους, τον Μωυσή εξαιτίας αυτής της γυναίκας˙

2 και έλεγαν: «Μόνο στον Μωυσή μίλησε ο Κύριος; Δεν μίλησε και σε μας;» Τα λόγια αυτά όμως τα άκουσε ο Κύριος και ανέλαβε αυτός να αποδώσει το δίκαιο στον Μωυσή.

3 Όμως ο Μωυσής ήταν άνθρωπος πάρα πολύ ταπεινός και πράος, περισσότερο απ’ όλους τους ανθρώπους που ζούσαν τότε πάνω στη γη˙ γι’ αυτό δεν θύμωσε εναντίον των αδελφών του.

4 Ο Κύριος όμως μίλησε αμέσως την ίδια στιγμή, χωρίς να το περιμένουν, στον Μωυσή, τον Ααρών και την Μαριάμ και τους είπε: «Βγείτε από τις σκηνές σας και πηγαίνετε και οι τρεις σας στη Σκηνή του Μαρτυρίου».

5 Έτσι και οι τρεις τους βγήκαν και πήγαν στη Σκηνή του Μαρτυρίου. Και οι Κύριος κατέβηκε κι έκανε αισθητή την παρουσία του μέσα στην υπερφυσική νεφέλη, η οποία είχε τη μορφή στύλου, και στάθηκε στην είσοδο της Σκηνής του Μαρτυρίου. Και από εκεί κάλεσε τον Ααρών και την Μαριάμ˙ κι αυτοί προχώρησαν και οι δύο εκεί μπροστά.

6 Τότε ο Κύριος τους είπε: «Ακούστε τον λόγο μου˙ εάν κανείς από σας γίνει προφήτης του Κυρίου, θα του εμφανισθώ εγώ ο ίδιος είτε με οπτασία, όταν είναι ξύπνιος, ή θα του μιλήσω με όνειρο, στον ύπνο του.

7 Δεν συμβαίνει όμως το ίδιο με τον δούλο μου Μωυσή˙ αυτός αποδείχθηκε πιστός και του έχω εμπιστευθεί πλήρως όλο τον ισραηλιτικό λαό μου˙ γι’ αυτό και έχει αυτήν την εξαιρετικά τιμητική θέση κοντά μου.

8 Σ’ αυτόν μιλώ και θα του μιλώ απευθείας, στόμα με στόμα, και του εμφανίζομαι με τη δόξα μου, ολοκάθαρα, με τρόπο αισθητό και όχι με σκοτεινά αινίγματα και εικόνες. Αυτός έχει ήδη δει τη δόξα μου πάνω στο όρος Σινά˙ εσείς όμως δεν μπορείτε να συγκριθείτε καθόλου μαζί του. Γιατί λοιπόν δεν φοβηθήκατε την οργή μου και τολμήσατε να τον κατηγορήσετε, αυτόν τον τόσο πιστό υπηρέτη μου Μωυσή;».

9 Και χωρίς να περιμένει ο Κύριος ν’ ακούσει την απολογία τους, άφησε να ξεσπάσει η οργή του μέσα από το υπερφυσικό σύννεφο˙ κι έφυγε οργισμένος. Και οι δύο ένοχοι έμειναν μόνοι.

10 Τότε η υπερφυσική νεφέλη απομακρύνθηκε από τη Σκηνή του Μαρτυρίου˙ και αμέσως η Μαριάμ γέμισε λέπρα πολύ βαριάς μορφής˙ το πρόσωπό της, τα χέρια της και όλο το σώμα της έγιναν άσπρα και μαλακά σαν το χιόνι. Και ο αδελφός της Ααρών ο Αρχιερέας γύρισε να κοιτάξει τη Μαριάμ και είδε πως ήταν γεμάτη από φοβερή λέπρα!

11 Τότε ο Ααρών, συγκλονισμένος, περίλυπος και φοβισμένος γι’ αυτό που έπαθε η αδελφή του, είπε συντετριμμένος στον Μωυσή: «Αλίμονό μου, εγώ είμαι παραβάτης και δεν τολμώ να ικετεύσω τον Θεό. Γι’ αυτό, κύριέ μου, παρακάλεσέ τον εσύ να μη μας τιμωρήσει άλλο, διότι από άγνοια και απερισκεψία κάναμε τη μεγάλη αυτή αμαρτία˙

12 ας μην πεθάνει η αδελφή μας η Μαριάμ και γίνει το λεπρό σώμα της σαν το νεκρό έμβρυο, που απορρίχνεται σαν έκτρωμα από την κοιλιά της μητέρας του με μισοφαγωμένες σάπιες σάρκες».

13 Τότε ο ανεξίκακος Μωυσής, που ένιωσε μεγάλη θλίψη και πόνο για την τιμωρία της Μαριάμ, άρχισε αμέσως να κραυγάζει προς τον Κύριο και να δέεται: «Θεέ μου, σε ικετεύω, θεράπευσέ την».

14 Κι ο σπλαχνικός Κύριος απάντησε αμέσως στην προσευχή του Μωυσή και του είπε: «Αν ο πατέρας της τη μάλωνε για κάποια παρεκτροπή της και την έφτυνε δημόσια στο πρόσωπο, δεν θα έπρεπε να σηκώσει το βάρος αυτό της ντροπής και να απομακρυνθεί από τον πατέρα της για επτά ημέρες; Τώρα που την τιμώρησε ο Θεός, για να καταλάβει το λάθος της και να μετανοήσει, ας μείνει περιορισμένη έξω από το στρατόπεδο του Ισραήλ επτά ημέρες χωρίς να την πλησιάζει κανένας. Κι αφού διδαχθεί από το πάθημά της, θα μπορέσει έπειτα να επιστρέψει υγιής το στρατόπεδο».

15 Έτσι η Μαριάμ έφυγε έξω από το στρατόπεδο του Ισραήλ επτά ημέρες. Και τις επτά αυτές ημέρες που έμεινε έξω από το στρατόπεδο, ο ιουδαϊκός λαός δεν μετακινήθηκε από τον τόπο εκείνο, μέχρι την ημέρα που καθαρίστηκε η Μαριάμ από τη λέπρα.