**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΙΔ’ (14)**

**Στίχ. 1-10. Ο λαός γογγύζει και επαναστατεί εναντίον του Μωυσή και του Θεού.**

1 Τότε όλοι μαζί οι Ισραηλίτες άρχισαν να φωνάζουν γεμάτοι απελπισία κι όλος ο λαός έκλαιγε απαρηγόρητα όλη εκείνη τη νύχτα.

2 Όλοι οι Ισραηλίτες γόγγυζαν και παραπονιούνταν εναντίον του Μωυσή και του Ααρών˙ και όλοι μαζί άρχισαν να τους λένε: «Μακάρι να πεθαίναμε στην Αίγυπτο, παρά να πεθάνουμε τώρα στην έρημο αυτή.

3 Γιατί ο Κύριος μας έφερε στη χώρα αυτή; για να πέσουμε σκοτωμένοι, πολεμώντας εναντίον των Χαναναίων; Και να μείνουν απροστάτευτες οι γυναίκες μας και τα παιδιά μας, και να τους σέρνουν αιχμαλώτους οι εχθροί! Καλύτερα λοιπόν να γυρίσουμε τώρα αμέσως πίσω στην Αίγυπτο!»

4 Κι έλεγαν ο ένας στον άλλον: «Ελάτε να εκλέξουμε αρχηγό και να γυρίσουμε πίσω στην Αίγυπτο».

5 Τότε ο Μωυσής και ο Ααρών, έκπληκτοι και συγκλονισμένοι από την απελπισία και την απιστία των Ισραηλιτών έπεσαν με το πρόσωπο στη γη, μπροστά στα μάτια όλων των Ισραηλιτών και παρακαλούσαν τον λαό να σταματήσει την επανάσταση.

6 Και ο Ιησούς, ο γιος του Ναυή, και ο Χάλεβ, ο γιος Ιεφοννή, δύο από τους κατασκόπους που είχαν σταλεί στη γη Χαναάν, γεμάτοι πικρία και αγανάκτηση για την απιστία και την ανταρσία του λαού, ξέσκισαν τα ρούχα τους

7 και είπαν σ’ όλο το πλήθος των Ισραηλιτών: «Η χώρα που πήγαμε να κατασκοπεύσουμε, είναι μια θαυμάσια χώρα, πάρα πολύ ωραία, πλούσια και εύφορη.

8 Εάν ο Κύριος μας ευνοεί και είναι μαζί μας, θα μας οδηγήσει στη χώρα αυτή και θα μας τη δώσει ως κληρονομιά˙ θα μας τη δώσει για δική μας τη χώρα αυτή. Είναι μια τόσο εύφορη χώρα, ώστε αναβρύζει γάλα και μέλι.

9 Προσέξτε μόνο να μην αποστατήσετε από τον Κύριο˙ και μη φοβάστε τους λαούς της χώρας αυτής, διότι όσοι κι αν είναι και όσο δυνατοί κι αν είναι, θα τους συντρίψουμε. Κυριολεκτικά θα τους καταβροχθίσουμε. Πέρασε ο χρόνος της κυριαρχίας τους στη χώρα αυτή, που συγκαταβατικά τους δόθηκε. Ο Κύριος είναι μαζί μας. Λοιπόν, μην τους φοβάστε».

10 Αλλά στο άκουσμα των λόγων αυτών του Ιησού του Ναυή και του Χάλεβ όλος ο ισραηλιτικός λαός ερεθίστηκε περισσότερο˙ και αποφάσισαν όλοι να τους λιθοβολήσουν και να τους σκοτώσουν. Τότε όμως η δόξα του Κυρίου έκανε φανερή την παρουσία της μέσα στο υπερφυσικό σύννεφο, άστραψε και έλαμψε στη Σκηνή του Μαρτυρίου, μπροστά στα μάτια όλων των Ισραηλιτών και τους εμπόδισε.

**Στίχ. 11-25. Ο Κύριος επεμβαίνει για να τιμωρήσει την απιστία του λαού˙ ο Μωυσής ικετεύει τον Θεό για τον λαό του.**

11 Και ο Κύριος είπε στον Μωυσή: «Μέχρι πότε ο λαός αυτός θα με προκαλεί και θα με εξοργίζει; Και μέχρι πότε δεν θα πιστεύει σ’ εμένα και στα λόγια μου παρόλα τα τόσα θαύματα που έκανα μπροστά στα μάτια τους;

12 Επειδή είναι άπιστοι κι άμυαλοι, θα τους χτυπήσω σκληρά με θάνατο και θα τους εξαφανίσω˙ και θα φτιάξω από σένα και τους απογόνους σου ένα έθνος μεγάλο, πολύ πιο μεγάλο και πιο δυνατό από το έθνος αυτό που θα καταστρέψω».

13 Όμως ο Μωυσής είπε στον Κύριο: «Όμως οι Αιγύπτιοι έχουν πληροφορηθεί ότι εσύ με τη δύναμή σου και τα θαύματά σου πήρες τον λαό αυτόν από τα χέρια τους και τον οδήγησες έξω από τη χώρα τους˙

14 το έχουν μάθει αυτό και όλοι οι άλλοι λαοί που κατοικούν στη χώρα αυτή, ότι εσύ είσαι ο Κύριος και προστάτης του λαού αυτού. Κι ο λαός σου αυτός σε κοιτάζει στα μάτια και εσύ του εμφανίζεσαι πρόσωπο με πρόσωπο˙ και η υπερφυσική νεφέλη μέσα στην οποία εμφανίζεσαι, στέκεται από πάνω τους. Και τη μέρα προπορεύεσαι μπροστά τους και τους οδηγείς μέσα σε σκιερή στήλη νεφέλης˙ ενώ τη νύχτα τους οδηγείς μέσα σε φωτεινή στήλη φωτιάς.

15 Εάν λοιπόν εξολοθρεύσεις όλο αυτόν τον λαό ακαριαία, σαν να ήταν ένας άνθρωπος, τότε οι λαοί που έχουν ακούσει και έχουν μάθει για το παντοδύναμο όνομά σου, θα πουν:

16 Επειδή ο Κύριος δεν μπόρεσε να οδηγήσει τον λαό αυτόν και να τον εγκαταστήσει στη χώρα που τους είχε υποσχεθεί με όρκο, τους έστρωσε νεκρούς στην έρημο. Έτσι, αντί να δοξασθεί το όνομά σου, θα υβρισθεί περισσότερο!

17 Γι’ αυτό, Κύριε, όπως είχες φανεί τόσο μεγάλος και ισχυρός όταν συνέτριβες τον Φαραώ, έτσι και τώρα ας φανεί το μεγαλείο της δύναμης και της ευσπλαχνίας σου, όπως μας το είχες πει˙ ότι

18 ο Κύριος είναι μακρόθυμος και πολυέλεος στους αμαρτωλούς, αλλά και αληθινός στα λόγια του και τηρεί πάντοτε πιστά τις υποσχέσεις του. Είναι αυτός που εξαλείφει αδικίες και αμαρτίες, αλλά δεν αθωώνει τον αμετανόητο και δεν τον καθαρίζει από τις αμαρτίες του. Και τιμωρεί τα παιδιά για τις αμαρτίες των αμετανόητων προγόνων τους μέχρι την τρίτη και την τέταρτη γενιά, επιδιώκοντας με τον τρόπο αυτό να μετανοήσουν τουλάχιστον οι απόγονοί τους.

19 Σε ικετεύω λοιπόν, Κύριε, εσύ που έχεις άπειρο και ανεξάντλητο έλεος, συγχώρησε τον λαό αυτόν για τη μεγάλη αμαρτία που έκανε, όπως ακριβώς τους σπλαχνίσθηκες από τότε που έφυγαν από την Αίγυπτο μέχρι τώρα».

20 Κι ο Κύριος απάντησε αμέσως στην προσευχή του Μωυσή και του είπε: «Αφού μου το ζητάς με τόση θερμότητα, θα τους δείξω την ευσπλαχνία μου και τους συγχωρώ˙

21 αλλά εγώ είμαι Θεός ζωντανός και είναι το όνομά μου˙ και με την εκπλήρωση της υποσχέσεώς μου θα πλημμυρίσει όλη η γη με τη δόξα της παντοδυναμίας μου.

22 Διότι όλοι αυτοί που είδαν την ένδοξη παρουσία μου και τα θαύματα που τους έκανα για να τους προστατεύσω στην Αίγυπτο και στην έρημο, και παρόλα αυτά με την αχαριστία τους και την απιστία τους με εξόργισαν για δέκατη φορά και αρνήθηκαν να υπακούσουν στις προσταγές μου,

23 πραγματικά όλοι αυτοί δεν θα δουν τη Γη της Επαγγελίας την οποία είχα υποσχεθεί με όρκο στους προγόνους τους˙ θα τη δουν όμως και θα την απολαύσουν τα παιδιά τους, όσα ζουν εδώ μαζί μου στον καταυλισμό του Ισραήλ˙ όσα είναι τώρα μικρά και δεν ξέρουν ακόμη τι είναι καλό και τι είναι κακό˙ όλα αυτά τα αθώα παιδιά, που δεν έχουν πείρα του κακού. Σ’ αυτά τα παιδιά θα δώσω ως κληρονομιά τη γη Χαναάν. Όλοι όμως οι μεγαλύτεροι, επειδή με εξόργισαν και με περιφρόνησαν, δεν θα δουν τη Γη της Επαγγελίας.

24 Αλλά τον δούλο μου Χάλεβ, επειδή έχει άλλο φρόνημα, και με ακολούθησε πιστά και αφοσιωμένα, θα τον οδηγήσω στη Γη της Επαγγελίας, στην οποία μπήκε ως κατάσκοπος και οι απόγονοί του θα κληρονομήσουν και θα κατακτήσουν τη χώρα αυτή, τη Χαναάν.

25 Τώρα όμως, επειδή στη διπλανή κοιλάδα κατοικούν οι εχθροί σας, οι Αμαληκίτες και οι Χαναναίοι, αύριο να γυρίσετε πίσω και να προχωρήσετε προς την έρημο Φαράν, προς την Ερυθρά θάλασσα».

**Στίχ. 26-35. Η τιμωρία του Θεού: σαράντα χρόνια στην έρημο.**

26 Ο Κύριος μίλησε στον Μωυσή και τον Ααρών και τους είπε:

27 «Ως πότε θα δείχνω υπομονή σ’ όλο αυτόν τον πονηρό και άπιστο όχλο των Ισραηλιτών; Τα έχω ακούσει όλα αυτά που λένε οι Ισραηλίτες γογγύζοντας εναντίον μου, καθώς επίσης και τα παράπονα που εκφράζουν με αχαριστία, και τις κατηγορίες που ξεστομίζουν με δυσφορία εναντίον σας.

28 Να τους πεις λοιπόν: ¨Εγώ είμαι Θεός ζωντανός¨, λέει ο Κύριος˙ ¨σας διαβεβαιώνω ότι, όπως ακριβώς μου το ζητήσατε και έφθασε στα αυτιά μου, έτσι ακριβώς θα κάνω σε σας.

29 Τα κορμιά σας θα πέσουν νεκρά σ’ αυτήν εδώ την έρημο και θα μείνουν εδώ τα πτώματά σας και τα κόκκαλά σας˙ όλοι όσοι έχετε απογραφεί, από είκοσι ετών και πάνω, όσοι γογγύσατε, παραπονεθήκατε και φανήκατε αχάριστοι απέναντί μου,

30 ασφαλώς εσείς δεν θα μπείτε τη γη Χαναάν, την οποία έχω ορκισθεί ότι θα κατακτήσετε και θα κληρονομήσετε, εκτός από τον Χάλεβ, τον γιο του Ιεφοννή και τον Ιησού τον γιο του Ναυή˙

31 και τα παιδιά για τα οποία είπατε ότι θα μείνουν απροστάτευτα και θα αιχμαλωτισθούν, θα τα οδηγήσω εγώ και θα τα φέρω στη γη Χαναάν˙ αυτά θα κληρονομήσουν και θα απολαύσουν τη Γη της Επαγγελίας, την οποία εσείς έχετε περιφρονήσει και έχετε χάσει.

32 Τα σώματά σας όμως θα πέσουν νεκρά και τα πτώματά σας και τα κόκκαλά σας θα μείνουν στην έρημο αυτή.

33 Και τα παιδιά σας που είναι κάτω των είκοσι ετών, θα περιπλανιούνται σαράντα χρόνια σαν νομάδες στην έρημο για να βρίσκουν βοσκή για τα ζώα τους˙ και θα υποφέρουν για τη δική σας αποστασία, μέχρι να πεθάνετε όλοι όσοι είστε πάνω από είκοσι ετών και να πέσουν νεκρά τα σώματά σας και να μείνουν τα πτώματά σας και τα κόκκαλά σας στην έρημο.

34 Όπως κάνατε σαράντα μέρες για να κατασκοπεύσετε τη γη Χαναάν, έτσι θα πληρώνετε τις αμαρτίες σας σαράντα ολόκληρα χρόνια˙ η κάθε μια μέρα θα σας μετρηθεί ως ένα ολόκληρο έτος˙ κι έτσι θα γνωρίσετε την εγκατάλειψη, τον θυμό και την οργή μου¨.

35 Εγώ, ο παντοδύναμος Κύριος, μίλησα. Θα πραγματοποιήσω οπωσδήποτε όλα όσα είπα κι έτσι όπως τα είπα στον αμαρτωλό αυτόν συρφετό των Ισραηλιτών που γόγγυσαν και επαναστάτησαν εναντίον μου˙ στην έρημο αυτή θα εξολοθρευθούν όλοι τους, εκεί θα πεθάνουν».

**Στίχ. 36-45. Τιμωρία των δέκα κατασκόπων˙ τιμωρία κι εκείνων που θέλησαν να προχωρήσουν στη Χαναάν.**

36 Και οι άνδρες που είχε στείλει ο Μωυσής να κατασκοπεύσουν τη χώρα της Χαναάν και, όταν επέστρεψαν, περιέγραψαν διογκωμένη την πραγματικότητα διαδίδοντας υπερβολικές πληροφορίες γι’ αυτήν κι έτσι συμπαρέσυραν όλο τον Ισραήλ να γογγύσει και να επαναστατήσει εναντίον του Θεού,

37 οι άνθρωποι αυτοί, επειδή μετέδωσαν ψεύτικες και εξογκωμένες ειδήσεις για τη Γη της Επαγγελίας, χτυπήθηκαν πρώτοι απ’ τον Κύριο με σκληρή αρρώστια˙ και έπεσαν κάτω νεκροί˙

38 οι μόνοι που επέζησαν από τους δώδεκα κατασκόπους που είχαν πάει να εξερευνήσουν τη γη Χαναάν, ήταν δύο: ο Ιησούς, ο γιος του Ναυή, και ο Χάλεβ ο γιος του Ιεφοννή˙ αυτοί διαφυλάχθηκαν σώοι και αβλαβείς.

39 Ο Μωυσής τότε ανακοίνωσε σε όλους τους Ισραηλίτες τις βουλές του Κυρίου, τις οποίες μόνο ο ίδιος γνώριζε μέχρι εκείνη τη στιγμή. Κι ο λαός έπεσε σε βαρύ πένθος κι έκλαψε πικρά.

40 Την άλλη μέρα ξύπνησαν πολύ πρωί και ανέβηκαν στην κορυφή του βουνού που τους χώριζε από τη Χαναάν, και είπαν στον Μωυσή: «Κοίταξε˙ θα διορθώσουμε το σφάλμα που κάναμε, και την παρακοή που δείξαμε στον Κύριο. Θα ανεβούμε τώρα στο βουνό και θα προχωρήσουμε στον τόπο που μας υποσχέθηκε ο Κύριος˙ διότι παραδεχόμαστε ότι πράγματι έχουμε αμαρτήσει ενώπιον του Θεού».

41 Ο Μωυσής όμως τους είπε: «Γιατί επιμένετε να προχωρήσετε; Γιατί παραβαίνετε την εντολή του Θεού, που είπε να γυρίσουμε πίσω; Θα αποτύχετε. Δεν θα ευοδωθεί η πορεία σας αυτή.

42 Μην ανεβαίνετε στο βουνό˙ ο Κύριος δεν είναι μαζί σας. Θα νικηθείτε από τους εχθρούς σας και θα πέσετε όλοι κάτω νεκροί.

43 Θα πέσετε πάνω στους Αμαληκίτες και τους Χαναναίους που είναι εκεί μπροστά σας, και θα σας κατασφάξουν˙ επειδή με την αποστασία σας αρνηθήκατε να ακολουθήσετε τον Κύριο, ο Κύριος δεν θα είναι μαζί σας».

44 Αυτοί όμως επέμειναν και περιφρόνησαν τα λόγια του Μωυσή και τόλμησαν ν’ ανεβούν στην κορυφή του βουνού˙ αλλά η Κιβωτός της Διαθήκης του Κυρίου και ο Μωυσής δεν έφυγαν από το στρατόπεδο.

45 Τότε κατέβηκαν οι Αμαληκίτες και οι Χαναναίοι που κατοικούσαν σ’ εκείνα τα βουνά και παραμόνευαν τους Ισραηλίτες˙ τους επιτέθηκαν, τους έτρεψαν σε φυγή, τους καταδίωξαν και κατέσφαξαν όσους πρόφθασαν μέχρι την πόλη Ερμάν. Όσοι ξέφυγαν από τη σφαγή, γύρισαν πίσω στο στρατόπεδό τους για να σωθούν.