**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΙΕ’ (15)**

**Στίχ. 1-16. Συμπληρωματικές διατάξεις για τις θυσίες.**

1 Ο Κύριος μίλησε στον Μωυσή και του είπε:

2 «Να μιλήσεις στους Ισραηλίτες και να τους πεις: Όταν μπείτε στη χώρα που πρόκειται να εγκατασταθείτε και να κατοικήσετε οριστικά, τη χώρα που εγώ ο Θεός σας δίνω,

3 θα προσφέρετε στον Κύριο θυσίες ολοκαυτωμάτων, ή κάποια θυσία αιματηρή ή αναίμακτη για την εκπλήρωση κάποιου τάματος ή άλλη εθελοντική προσφορά στις καθορισμένες εορτές σας, για να είναι η θυσία αυτή σαν οσμή που ευωδιάζει στον Κύριο. Είτε από τα βόδια είναι η θυσία αυτή είτε από τα πρόβατα,

4 εκείνος που θα προσφέρει αυτή την αιματηρή θυσία στον Κύριο, θα πρέπει να προσφέρει και τη σχετική αναίμακτη θυσία από δύο περίπου κιλά σιμιγδάλι ζυμωμένο με λάδι 840 περίπου γραμμαρίων.

5 Στην αιματηρή θυσία του ολοκαυτώματος ή στην αναίμακτη θυσία θα προσφέρετε κρασί 840 περίπου γραμμαρίων ως θυσία σπονδής. Για κάθε θυσία ενός αμνού θα προσθέτετε την ίδια ποσότητα κρασιού, για να γίνει η θυσία αυτή σαν οσμή που ευωδιάζει στον Κύριο.

6 Και για κάθε θυσία κριαριού, όταν το προσφέρετε ως ολοκαύτωμα ή ως άλλη θυσία, θα προσθέτετε ως αναίμακτη θυσία 7,8 κιλά περίπου σιμιγδάλι ζυμωμένο με 1,5 κιλό λάδι.

7 Στη θυσία του κρασιού θα προσθέτετε 1,5 κιλό κρασί ως θυσία σπονδής, για να γίνει η θυσία ευπρόσδεκτη σαν οσμή που ευωδιάζει στον Κύριο.

8 Όταν προσφέρετε κάποιο από τα βόδια ως θυσία ολοκαυτώματος ή για να εκπληρώσετε κάποιο τάμα σας ή ως ειρηνική θυσία ¨σωτηρίας¨ στον Κύριο,

9 τότε αυτός που προσφέρει τη θυσία, θα προσφέρει μαζί με το μοσχάρι και ως αναίμακτη θυσία 11,7 κιλά σιμιγδάλι ζυμωμένο με 2,8 κιλά λάδι˙

10 ακόμη θα προσθέσετε στη θυσία αυτή και 2,7 περίπου κιλά κρασί για θυσία σπονδής, για να γίνει η θυσία ευπρόσδεκτη σαν οσμή που ευωδιάζει στον Κύριο.

11 Το ίδιο θα κάνετε για κάθε θυσία ενός μοσχαριού ή ενός κριαριού ή ενός αμνού από τα πρόβατα ή από τα γίδια˙

12 ανάλογα με τον αριθμό ζώων που θα προσφέρετε ως θυσία στον Θεό, θα προσφέρετε και τα αντίστοιχα δώρα, την αναίμακτη προσφορά που θα συνοδεύει η θυσία κάθε ζώου.

13 Όλοι οι αυτόχθονες Ισραηλίτες θα προσφέρουν τις θυσίες τους με τον ίδιο αυτόν τρόπο, για να γίνει η κάθε θυσία τους ευπρόσδεκτη σαν οσμή που ευωδιάζει στον Κύριο.

14 Κι αν έλθει κάποιος ξένος στη χώρα σας ή βρεθεί κάποιος άλλος ανάμεσά σας στις επόμενες γενιές και επιθυμεί να προσφέρει στον Κύριο θυσία σαν οσμή ου ευωδιάζει, θα προσφέρει τη θυσία με τον ίδιο τρόπο που την προσφέρετε κι εσείς. Με τον ίδιο τρόπο θα θυσιάζει όλη η κοινότητα των Ισραηλιτών στον Κύριο.

15 Ο ίδιος νόμος θα ισχύει τόσο για σας τους ντόπιους Ιουδαίους όσο και για τους ξένους που διαμένουν μαζί σας, νόμος αιώνιος, παντοτινός σε όλες τις γενιές σας˙ όπως κάνετε εσείς οι ντόπιοι Ιουδαίοι, έτσι θα κάνει ενώπιον του Κυρίου και ο ξένος που μένει μαζί σας.

16 Ένας κοινός νόμος και μία κοινή διάταξη, ένα κοινό καθήκον θα ισχύει τόσο για σας όσο και για τον ξένο που κατοικεί ανάμεσά σας».

**Στίχ. 17-21. Η προσφορά του πρώτου άρτου.**

17 Ο Κύριος μίλησε στον Μωυσή και του είπε:

18 «Να μιλήσεις στους Ισραηλίτες και να τους πεις: Όταν θα μπείτε και θα κατοικήσετε μόνιμα στη χώρα που εγώ ο Θεός σας οδηγώ και θα σας εγκαταστήσω,

19 τότε, όταν θα τρώτε από το ψωμί της χώρας εκείνης, θα αφαιρείτε και θα ξεχωρίζετε ένα μέρος για να το αφιερώνετε στον Κύριο, την απαρχή, το πρώτο ψωμί που θα ζυμωθεί με το πρώτο αλεύρι της νέας σοδειάς˙

20 θα ξεχωρίσετε λοιπόν το πρώτο σας ψωμί για να το αφιερώσετε ως προσφορά και ¨ξεχώρισμα¨ στον Κύριο. Όπως θα προσφέρετε τους πρώτους καρπούς από το αλώνι σας, έτσι θα ξεχωρίσετε και θα αφιερώσετε

21 το πρώτο ψωμί που θα ζυμώσετε˙ κι αυτό θα το προσφέρετε ως αφιέρωμα στον Κύριο. Αυτό θα ισχύει και σε όλες τις γενιές που θ’ ακολουθήσουν μετά τη δική σας.

**Στίχ. 22-31. Νόμοι για τις αμαρτίες από άγνοια και από εγωισμό.**

22 Μπορεί όμως κάποτε άθελά σας να αμαρτήσετε και να μην εφαρμόσετε κάποια από όλες αυτές τις εντολές που έδωσε ο Κύριος στον Μωυσή,

23 όπως τις όρισε ο Κύριος διαμέσου του Μωυσή για να τις εφαρμόζετε, από την ημέρα που ο Κύριος νομοθέτησε τις εντολές αυτές για σας και όλους τους μετέπειτα απογόνους σας.

24 Αν λοιπόν αμαρτήσει ο Ισραηλιτικός λαός χωρίς να το θέλει και δεν προσέξει την αμαρτία του αυτή, τότε όλο το πλήθος του ισραηλιτικού λαού πρέπει να προσφέρει ένα βόδι με ακέραια και υγιή όλα τα μέλη του ως θυσία ολοκαυτώματος, για να γίνει η θυσία αυτή σαν οσμή που ευωδιάζει στον Κύριο. Στην αιματηρή αυτή θυσία θα προσθέσει και την ανάλογη αναίμακτη και σπονδή του κρασιού, σύμφωνα με την τάξη που ορίσθηκε προηγουμένως, και έναν τράγο από το κοπάδι των γιδιών ως θυσία για εξιλέωση αμαρτίας.

25 Τότε ο ιερέας θα εξιλεώσει με τις θυσίες αυτές στον Θεό όλο το πλήθος του ισραηλιτικού λαού, και ο Θεός θα τους συγχωρήσει την αμαρτία τους. Διότι πρόκειται για αθέλητη αμαρτία˙ και επιπλέον διότι αυτοί που έχουν αμαρτήσει άθελά τους, έφεραν την προσφορά που ορίζει ο νόμος, ως θυσία στον Κύριο για το αθέλητο αυτό αμάρτημά τους.

26 Και ο Θεός θα συγχωρήσει όλο το πλήθος του ισραηλιτικού λαού και κάθε ξένο που κατοικεί ανάμεσά σας˙ διότι το αθέλητο αυτό αμάρτημα βαρύνει όλο τον λαό.

27 Εάν όμως αμαρτήσει μεμονωμένα ένας άνθρωπος χωρίς να το θέλει, από ανθρώπινη αδυναμία, θα προσφέρει μία κατσίκα ενός έτους, ως θυσία για εξιλέωση αμαρτίας.

28 Με τη θυσία αυτή προς τον Θεό θα εξιλεώσει ο ιερέας τον άνθρωπο εκείνο που αμάρτησε από άγνοια και αδυναμία, χωρίς να το θέλει, μπροστά στον Κύριο˙ και ο άνθρωπος εκείνος θα λάβει συγχώρηση από τον Θεό.

29 Ένας κοινός νόμος θα υπάρχει και θα ισχύει για όλους και για τον ντόπιο Ισραηλίτη και για τον ξένο που κατοικεί ανάμεσα στον ισραηλιτικό λαό, για την περίπτωση που θα αμαρτήσει κάποιος από άγνοια και χωρίς να το θέλει.

30 Αλλά ο άνθρωπος εκείνος που θα αμαρτήσει συνειδητά και θεληματικά, από εγωισμό, ενώ γνωρίζει τον νόμο του Θεού, είτε είναι ντόπιος Ισραηλίτης είτε είναι ξένος, αυτός περιφρονεί πεισματικά και εξοργίζει τον Θεό˙ γι’ αυτό θα εξολοθρευθεί ο υβριστής αυτός από τον λαό του,

31 επειδή περιφρόνησε τον λόγο του Θεού, απέρριψε και αθέτησε τις εντολές του˙ ο άνθρωπος αυτός θα συντριβεί και θα εξαφανισθεί οπωσδήποτε, διότι είναι ολοκληρωτικά υπεύθυνος, αφού αμάρτησε συνειδητά, με την θέλησή του από εγωισμό».

**Στίχ. 32-36. Ο πρώτος παραβάτης της εντολής του Σαββάτου και η τιμωρία του.**

32 Ενώ οι Ισραηλίτες βρίσκονταν στην έρημο, βρήκαν έναν άνδρα να μαζεύει ξύλα την ημέρα του Σαββάτου και να παραβαίνει έτσι τη θεία εντολή για την αργία του Σαββάτου.

33 Κι αυτοί που τον βρήκαν να μαζεύει ξύλα την ημέρα του Σαββάτου, τον έπιασαν και τον οδήγησαν στον Μωυσή και τον Ααρών και σε όλους τους Ισραηλίτες, που ήταν συγκεντρωμένοι για τη λατρεία του Θεού.

34 Και αυτοί τον φυλάκισαν και τον έθεσαν κάτω από επιτήρηση, διότι δεν γνώριζαν τι έπρεπε να του κάνουν, και ούτε τολμούσαν να βγάλουν απόφαση πώς να τον τιμωρήσουν.

35 Ο Κύριος τότε μίλησε στον Μωυσή και του είπε: «Ο άνθρωπος αυτός να τιμωρηθεί οπωσδήποτε με θάνατο˙ να τον εκτελέσετε με λιθοβολισμό όλοι οι Ισραηλίτες».

36 Έτσι όλοι οι Ισραηλίτες τον οδήγησαν έξω από τον χώρο που ήταν στρατοπεδευμένοι, και όλος ο ισραηλιτικός λαός τον λιθοβόλησαν με πέτρες έξω από το στρατόπεδο, όπως ακριβώς ο Κύριος είχε διατάξει τον Μωυσή.

**Στίχ. 37-41. Κρόσσια στα ενδύματα των Ιουδαίων για να θυμούνται πάντοτε τον Θεό και τον Νόμο του.**

37 Ο Κύριος μίλησε στον Μωυσή και του είπε:

38 «Να μιλήσεις στους Ισραηλίτες και να τους πεις να ράβουν στο κάτω μέρος των εξωτερικών τους ενδυμάτων γύρω – γύρω μία γιρλάντα, και από τις άκρες της να κρεμάσουν κρόσσια από γαλάζιες κλωστές. Κι αυτό θα ισχύει για όλες τις γενιές τους.

39 Θα βάλετε τα κρόσσια αυτά στις άκρες των εξωτερικών σας ρούχων, για να βλέπετε τη γιρλάντα αυτή με τα κρόσσια και να θυμάστε όλες τις εντολές του Κυρίου και να τις εφαρμόζετε˙ κι έτσι δεν θα παρασύρεστε από τις αμαρτωλές επιθυμίες της καρδιάς σας και των ματιών σας˙ και δεν θα εγκαταλείπετε τον Θεό ακολουθώντας μια άπιστη και παραστρατημένη ζωή.

40 Θα έχετε συνεχώς μπροστά στα μάτια σας τη γιρλάντα αυτή με τα κρόσσια, για να θυμάστε και να εφαρμόζετε όλες τις εντολές μου και να είστε χωρισμένοι από τους ειδωλολάτρες, άγιοι, αφιερωμένοι στον αληθινό Θεό σας.

41 Διότι εγώ είμαι ο Κύριος και Θεός σας, που σας χάρισα την ελευθερία και σας έβγαλα από την Αίγυπτο για να είμαι ο μόνος Θεός σας˙ εγώ είμαι ο Κύριος και Θεός σας κι εγώ σας δίνω εντολές για όλα αυτά».