**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΙΖ’ (17)**

**Στίχ. 1-5. Τα θυμιατήρια διατηρούνται ως αναμνηστικά**

1 Ο Κύριος είπε στον Μωυσή

2 και στον ιερέα Ελεάζαρ, τον γιο του αρχιερέα Ααρών: «Ψάξτε και πάρτε τα χάλκινα θυμιατήρια μέσα από τα αποκαΐδια και σκορπίστε την ανίερη φωτιά τους προς όλες τις κατευθύνσεις˙

3 τα χάλκινα όμως θυμιατήρια έχουν γίνει πλέον ιερά διότι οι επαναστάτες αυτοί πλήρωσαν με τη ζωή τους την αμαρτία της ανταρσίας τους εναντίον του Θεού. Αυτά λοιπόν να τα σφυροκοπήσεις και να τα κάνεις λεπτά χάλκινα φύλλα και να τα βάλεις ως επένδυση στο Θυσιαστήριο των ολοκαυτωμάτων˙ αφού έχουν προσφερθεί στον Κύριο, έγιναν πλέον ιερά και δεν πρέπει να χρησιμοποιηθούν για άλλη χρήση˙ έγιναν όμως και σημείο, για να θυμίζει στον ισραηλιτικό λαό την αυστηρή τιμωρία των επαναστατών».

4 Έτσι ο ιερέας Ελεάζαρ, ο γιος του αρχιερέα Ααρών, πήρε τα χάλκινα θυμιατήρια με τα οποία είχαν προσφέρει θυμίαμα οι επαναστάτες, που κατακάηκαν από τον Θεό, και τα σφυροκόπησε σε λεπτά φύλλα˙ και τα κάρφωσε ως επένδυση στο θυσιαστήριο των ολοκαυτωμάτων.

5 Αυτά θα ήταν μια διαρκής υπενθύμιση στον ισραηλιτικό λαό να μην πλησιάσει κανένας ξένος και βέβηλος, που δεν θα είναι απόγονος του αρχιερέα Ααρών, για να θυσιάσει θυμίαμα ενώπιον του Κυρίου˙ για να μην πάθει κι αυτός ό,τι έπαθε ο Κορέ και οι σύντροφοί του, όπως το είχε πει ο Κύριος στον Κορέ διαμέσου του Μωυσή.

**Στίχ. 6-15. Νέα τιμωρία των Ισραηλιτών από τον Θεό.**

**Ο Μωυσής και ο Ααρών σώζουν τον λαό.**

6 Αλλά την άλλη ακριβώς ημέρα οι Ισραηλίτες παραπονέθηκαν πάλι εναντίον του Μωυσή και του Ααρών και τους έλεγαν: «Εσείς έχετε σκοτώσει τον λαό του Κυρίου˙ γίνατε αιτία να χαθούν και να καούν τόσοι άνθρωποι!»

7 Ενώ όμως ο ισραηλιτικός λαός άρχισε να συγκεντρώνεται και να περιτριγυρίζει απειλητικά τον Μωυσή και τον Ααρών, αυτοί οι δύο έτρεξαν γρήγορα προς τη Σκηνή του Μαρτυρίου για να σωθούν και να προσευχηθούν˙ και αμέσως η υπερφυσική νεφέλη σκέπασε τη Σκηνή με την εκτυφλωτική της λάμψη, που φανέρωνε την ένδοξη παρουσία του Κυρίου.

8 Τότε ο Μωυσής και ο Ααρών έτρεξαν και στάθηκαν μπροστά στη Σκηνή του Μαρτυρίου.

9 Και ο Κύριος μίλησε στον Μωυσή και τον Ααρών και τους είπε:

10 «Φύγετε μακριά από τη συναγωγή αυτή, διότι θα τους κάψω όλους, θα τους κάνω στάχτη αμέσως, μια για πάντα». Αλλά ο Μωυσής και ο Ααρών έπεσαν κάτω με το πρόσωπο στη γη, για να ικετεύσουν τον Θεό να τους σπλαχνισθεί και πάλι.

11 Μόλις τέλειωσαν την ικεσία τους, ο Μωυσής σηκώθηκε και είπε στον Ααρών φωτισμένος από τον Θεό: «Πάρε το θυμιατήρι και βάλε μέσα σ’ αυτό αναμμένα κάρβουνα από εκείνα που υπάρχουν στο θυσιαστήριο, και τρέξε το γρηγορότερο στο στρατόπεδο να προσφέρεις με το θυμίαμά σου, ως αρχιερέας που είσαι, εξιλαστήρια θυσία για τον λαό αυτόν˙ διότι ξέσπασε πάλι η οργή του δίκαιου Θεού και άρχισε να εξολοθρεύει τον λαό».

12 Και ο αρχιερέας Ααρών πήρε αμέσως το θυμιατήρι με τη φωτιά και το θυμίαμα, όπως ακριβώς του είπε ο Μωυσής˙ και έτρεξε γρήγορα στο στρατόπεδο του λαού, μέσα στο οποίο είχε ήδη αρχίσει το θανατικό. Και ο Ααρών έβαλε στη φωτιά του θυμιατηρίου θυμίαμα και πρόσφερε θυσία εξιλαστήρια στον Θεό για χάρη του λαού.

13 Και ως μεσίτης Θεού και ανθρώπων, στάθηκε ανάμεσα στους νεκρούς που χτυπήθηκαν από το θανατικό, και στους ζωντανούς, και σταμάτησε η συμφορά.

14 Δεκατέσσερις χιλιάδες επτακόσιοι ήταν εκείνοι που χτυπήθηκαν από το θανατηφόρο χτύπημα του Θεού, εκτός από εκείνους που πέθαναν εξαιτίας της επαναστάσεως του Κορέ.

15 Και ο Ααρών επέστρεψε στον Μωυσή στην είσοδο της Σκηνής του Μαρτυρίου και σταμάτησε το θανατικό.

**Στίχ. 16-28. Το ραβδί του Ααρών και η θαυμαστή βλάστησή του.**

16 Ο Κύριος μίλησε στον Μωυσή και του είπε:

17 «Κάλεσε τους Ισραηλίτες και πες τους να σου δώσουν ένα ραβδί από κάθε φυλή˙ κάθε αρχηγός φυλής να σου δώσει και ένα ραβδί, δηλαδή συνολικά δώδεκα ραβδιά˙ και χάραξε πάνω στο κάθε ραβδί το όνομα του αρχηγού που σ’ το παρέδωσε.

18 Το όνομα του αρχιερέα Ααρών να το γράψεις στο ραβδί της φυλής του Λευΐ, διότι κάθε φυλή θα παραδώσει από ένα ραβδί.

19 Και τα δώδεκα αυτά ραβδιά θα τα τοποθετήσεις αποβραδίς μέσα στη Σκηνή του Μαρτυρίου, μπροστά στην Κιβωτό της Διαθήκης˙ με τα ραβδιά εκείνα θα σου αποκαλυφθώ με τον εξής τρόπο:

20 Το ραβδί του ανθρώπου που θα εκλέξω ιερέα, την άλλη μέρα θα φυτρώσει και θα έχει πάνω του άνθη και καρπό. Έτσι θα σταματήσω τα παράπονα των Ισραηλιτών, που ξεστομίζουν εναντίον μου και εναντίον σας».

21 Ο Μωυσής ανακοίνωσε στους Ισραηλίτες την προσταγή του Θεού και όλοι οι αρχηγοί του λαού του έδωσαν από ένα ραβδί. Κάθε αρχηγός του έδωσε από ένα ραβδί, δηλαδή κάθε φυλή κι από ένα ραβδί˙ έτσι παρέδωσαν στον Μωυσή δώδεκα ραβδιά. Ανάμεσα σ’ αυτά τα δώδεκα ραβδιά ήταν και το ραβδί του Ααρών.

22 Και ο Μωυσής τοποθέτησε τα δώδεκα ραβδιά μπροστά στον Κύριο, μέσα στη Σκηνή του Μαρτυρίου, αποβαραδίς.

23 Την άλλη μέρα ο Μωυσής και ο Ααρών μπήκαν με ευλάβεια στη Σκηνή του Μαρτυρίου, και είδαν το φοβερό θαύμα: Όλα τα ραβδιά είχαν μείνει ξερά, εκτός από το ραβδί του Ααρών, που εκπροσωπούσε τη φυλή του Λευΐ˙ αυτό μέσα στις λίγες εκείνες ώρες πέταξε πράσινο βλαστάρι και το βλαστάρι άνθισε˙ και μερικά άνθη του κάρπισαν καρύδια.

24 Και ο Μωυσής έβγαλε όλα τα ραβδιά έξω από την Κιβωτό του Κυρίου και τα παρουσίασε σ’ όλο τον ισραηλιτικό λαό˙ και είδαν όλοι το θαύμα. Έπειτα ο καθένας πήρε πάλι το ραβδί του.

25 Ο Κύριος τότε είπε στον Μωυσή: «Πάρε το ραβδί του Ααρών και βάλ’ το πάλι μπροστά στην Κιβωτό του Μαρτυρίου˙ για να μένει εκεί φυλαγμένο ως σημάδι για τα παιδιά των ανυπάκουων ανταρτών που τιμωρήθηκαν για την επανάστασή τους˙ και ας σταματήσουν τα παράπονά τους εναντίον μου, για να μην πεθάνουν και εξαφανισθούν όλοι τους».

26 Ο Μωυσής και ο Ααρών έκαναν όπως διέταξε ο Κύριος τον Μωυσή˙ έτσι ακριβώς έκαναν.

27 Παρόλα αυτά, μετά από όλα εκείνα τα φοβερά θαύματα, οι Ισραηλίτες άρχισαν πάλι να λένε στον Μωυσή: «Κοίτα˙ αφανισθήκαμε˙ καταστραφήκαμε˙ καήκαμε, γίναμε στάχτη!

28 Διότι όποιος πλησιάζει ανάρμοστα τη Σκηνή του Κυρίου, πεθαίνει˙ Έτσι άραγε θα πεθάνουμε όλοι μας και δεν θα μείνει στο τέλος κανένας από μας;»