**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΙΗ’ (18)**

**Στίχ. 1-7. Καθήκοντα των ιερέων και των Λευϊτών.**

1 Ο Κύριος μίλησε στον αρχιερέα Ααρών και είπε: «Εσύ και οι γιοι σου και όλοι οι απόγονοί σου θα είστε υπεύθυνοι για κάθε παράβαση που θα έχει σχέση με τη διακονία σας στη Σκηνή του Μαρτυρίου˙ εσύ και οι γιοι σου θα είστε υπεύθυνοι και για τα σφάλματα που θα κάνετε κατ την άσκηση των ιερατικών σας καθηκόντων.

2 Πάρε μαζί σου και τους αδελφούς σου, τη φυλή του Λευΐ, τους απογόνους του προγόνου σου Λευΐ. Πάρε δίπλα σου τους συγγενείς σου αυτούς για να σου παραστέκονται, να σε βοηθούν και να σε υπηρετούν. Όμως μόνο εσύ και τα παιδιά σου θα ιερουργείτε στη Σκηνή του Μαρτυρίου.

3 Οι Λευΐτες αυτοί θα εκτελούν άγρυπνοι και πιστά τα καθήκοντά τους απέναντί σου και τις υποχρεώσεις τους απέναντι στη Σκηνή του Μαρτυρίου˙ δεν επιτρέπεται όμως να πλησιάζουν ή να αγγίζουν τα ιερά αντικείμενα που υπάρχουν στον άγιο χώρο της Σκηνής και στο Θυσιαστήριο˙ έτσι δεν θα τιμωρηθούν με θάνατο ούτε εκείνοι ούτε εσείς.

4 Οι Λευΐτες αυτοί θα στέκονται δίπλα σου ως βοηθοί σου και θα εκτελούν άγρυπνα και πιστά τις υποχρεώσεις τους στη Σκηνή του Μαρτυρίου σε όλες τις λειτουργικές διακονίες της Σκηνής˙ όμως κανείς άλλος εκτός από σας τους Λευΐτες δεν α σε πλησιάζει για να υπηρετεί στη Σκηνή.

5 Μόνο εσείς οι ιερείς θα επιτελείτε άγρυπνα και επιμελημένα τα καθήκοντα και τις διακονίες σας στον ιερό χώρο του Αγιαστηρίου και του Θυσιαστηρίου. Στα Άγια των Αγίων και στο Θυσιαστήριο δεν θα πλησιάζει κανείς άλλος˙ έτσι δεν θα οργισθεί πάλι ο Θεός εναντίον των Ισραηλιτών.

6 Εγώ είμαι εκείνος που διάλεξα τους αδελφούς σας Λευΐτες μέσα από τους άλλους Ισραηλίτες ως αφιέρωμα και δώρο που προσφέρεται σ’ εμένα τον Κύριο˙ και τους εγκατέστησα για να διακονούν στις διάφορες λειτουργικές υπηρεσίες της Σκηνής του Μαρτυρίου.

7 Αλλά εσύ, Ααρών, που είσαι αρχιερέας, και οι γιοι σου ιερείς που είναι μαζί σου, θα συνεχίσετε να ασκείτε τα ιερατικά σας καθήκοντα για όλα όσα έχουν σχέση με το Θυσιαστήριο αλλά και με όλα όσα βρίσκονται στο Αγιαστήριο που είναι πίσω από το καταπέτασμα˙ εκεί θα προσφέρετε τις ιερατικές σας διακονίες˙ οι διακονίες της ιερατείας σας αποτελούν δώρο που σας δόθηκε από εμένα τον Θεό. Κάθε άλλος εκτός από σας, που θα πλησιάσει στα άγια αυτά αντικείμενα και στον άγιο τόπο των Αγίων θα τιμωρείται με θάνατο».

**Στίχ. 8-20. Το μερίδιο των ιερέων.**

8 Έπειτα ο Κύριος μίλησε στον Ααρών και του είπε: «Εγώ σας ανέθεσα και την ευθύνη για την παραλαβή των πρώτων καρπών που μου προσφέρουν οι Ισραηλίτες˙ δηλαδή όλες τις ειδικές προσφορές που μου αφιερώνουν οι Ισραηλίτες, τις έχω δώσει σε σένα και στους απογόνους σου, ως προνόμιο αναφαίρετο και δικαίωμα αιώνιο.

9 Από τις προσφορές που έχουν ξεχωρισθεί και προσφέρονται σ’ εμένα κατά τις θυσίες, σε σας θα ανήκουν τα εξής: ό,τι απομείνει από όλες τις αναίμακτες θυσίες, από όλες τις αιματηρές θυσίες, από όλες τις θυσίες που προσφέρονται για τα αμαρτήματα της ανθρώπινης άγνοιας και από όλες τις θυσίες που προσφέρονται για αμαρτήματα της ανθρώπινης αδυναμίας. Όλες αυτές οι άγιες προσφορές, που ξεχωρίζονται και προσφέρονται σ’ εμένα, θα ανήκουν για τον Θεό τον Ααρών και στους απογόνους σου.

10 Τις προσφορές αυτές θα τις τρώτε στον αγιότατο τόπο της αυλής της Σκηνής του Μαρτυρίου˙ αλλά μόνο οι άντρες θα μπορούν να τρώνε απ’ αυτές, εσύ ο αρχιερέας και οι γιοι σου οι ιερείς˙ και θα είναι για σας ιερές και άγιες.

11 Επιπλέον θα ανήκον σε σας οι πρώτοι καρποί που προσφέρουν οι Ισραηλίτες. Επίσης θ’ ανήκουν σε σας όλες οι ειδικές θυσίες των ¨επιθεμάτων¨ των Ισραηλιτών˙ τις θυσίες αυτές τις έδωσα σε σένα και στους γιους σου και στις κόρες σου, σε όλους τους απογόνους σου, ως προνόμιο αναφαίρετο και δικαίωμα αιώνιο. Αλλά μόνο όποιος θα είναι νομικά καθαρός στην οικογένειά σου θα μπορεί να τρώει τις προσφορές και τα δώρα αυτά.

12 Κάθε χρόνο το πρώτο και καλύτερο λάδι της νέας σοδειάς και το πρώτο κρασί και το πρώτο σιτάρι και γενικά όλες οι προσφορές των πρώτων καρπών, τις οποίες οι Ισραηλίτες θα προσφέρουν σ’ εμένα, τις έχω δώσει σε σένα.

13 Επίσης όλα τα πρωτογεννήματα των καρπών που θα παράγει η γη των Ισραηλιτών, και θα προσφέρουν σ’ εμένα, δικά σου θα είναι. Αλλά μόνο όποιος θα είναι καθαρός στην οικογένειά σου θα μπορεί να τρώει απ’ αυτά.

14 Κάθε εθελοντική προσφορά που θα αφιερώνουν οι Ισραηλίτες σ’ εμένα, σε σένα θα ανήκει.

15 Και κάθε ζωντανό που για πρώτη φορά ανοίγει τη μήτρα της μητέρας του και αφιερώνεται από τους Ισραηλίτες στον Κύριο, είτε ένας άνθρωπος είτε κατοικίδιο ζώο, θα ανήκει σε σένα. Μόνο που τα πρωτότοκα των ανθρώπων και τα πρωτότοκα των ακάθαρτων ζώων θα τα εξαγοράζεις με λύτρα, που θα πληρώνονται στη Σκηνή.

16 Θα εξαγοράζεις τα πρωτότοκα αγόρια ένα μήνα μετά τη γέννησή τους˙ την αξία των πρωτοτόκων θα την εκτιμήσετε σε πέντε σίκλους, με βάση τον επίσημο ιερό σίκλο, ο οποίος έχει είκοσι οβολούς.

17 Όμως δεν θα εξαγοράζεις τα πρωτότοκα των αγελάδων και τα πρωτότοκα των προβάτων και τα πρωτότοκα των κατσικιών˙ αυτά είναι άγια, προορισμένα για τη θυσία. Το αίμα των ζώων αυτών θα το χύνεις επάνω και γύρω από το θυσιαστήριο, και το λίπος τους θα το προσφέρεις θυσία οσμή που θα ευωδιάζει στον Κύριο.

18 Αλλά τα κρέατα των ζώων αυτών θ’ ανήκουν σε σένα. Δικό σου θα είναι επίσης και το στήθος που έχει προσφερθεί ως θυσία ¨επιθέματος¨, και η δεξιά ωμοπλάτη του ζώου.

19 Όλα τα ειδικά αφιερώματα από τις άγιες προσφορές, που θα προσφέρουν οι Ισραηλίτες σ’ εμένα τον Κύριο, τα έχω δώσει σε σένα και στους γιους σου και στις κόρες σου ως προνόμιο αναφαίρετο και δικαίωμα αιώνιο. Όλα αυτά θα είναι συμφωνία απαραβίαστη, σταθερή, αδιάλυτη, παντοτινή ανάμεσα σ’ εμένα τον Κύριο και ανάμεσα σε σένα τον Ααρών και τους απογόνους σου».

20 Ο Κύριος μίλησε στον Ααρών και του είπε: «Εσύ δεν θα αποκτήσεις καμία κληρονομιά στη χώρα του Ισραήλ, ούτε θα έχεις κάποιο μερίδιο γης ανάμεσα στους Ισραηλίτες, διότι εγώ, ο Κύριος, είμαι το μερίδιό σου και η κληρονομιά σου ανάμεσα στους Ισραηλίτες».

**Στίχ. 21-32. Το μερίδιο των Λευϊτών.**

21 Ο Κύριος είπε ακόμη στον Ααρών: «Κι όσο για τους Λευΐτες, τους έχω δώσει ως κληρονομιά το ένα δέκατο από τα εισοδήματα των Ισραηλιτών για την υπηρεσία που προσφέρουν στη Σκηνή του Μαρτυρίου.

22 Οι άλλοι Ισραηλίτες δεν θα πλησιάζουν στο εξής στη Σκηνή του Μαρτυρίου, για να μη διαπράξουν θανάσιμη αμαρτία και τιμωρηθούν με θάνατο.

23 Μόνο οι Λευΐτες θα προσφέρουν τις υπηρεσίες τους στη Σκηνή του Μαρτυρίου και μόνο αυτοί θα βοηθούν τους ιερείς στην εξιλέωση των αμαρτιών του ισραηλιτικού λαού. Αυτό θα είναι νόμος αιώνιος, που θα ισχύει σε όλες τις γενιές σας. Όπως οι ιερείς, έτσι και οι Λευΐτες δεν θα αποκτήσουν καμία μόνιμη κληρονομιά στη γη Χαναάν ανάμεσα στους άλλους Ισραηλίτες˙

24 διότι εγώ έχω δώσει στους Λευΐτες ως κληρονομιά τα δέκατα των εισοδημάτων, που θα ξεχωρίσουν οι Ισραηλίτες και θα προσφέρουν σ’ εμένα τον Κύριο. Γι’ αυτό είπα στους Λευΐτες ότι δεν θα αποκτήσουν καμία μόνιμη ιδιοκτησία στη γη Χαναάν όπως οι άλλοι Ισραηλίτες».

25 Ο Κύριος μίλησε στον Μωυσή και του είπε:

26 «Θα μιλήσεις στους Λευΐτες και θα τους πεις: Όταν παίρνετε από τους Ισραηλίτες τη ¨δεκάτη¨, την οποία πήρα από αυτούς και την έχω δώσει σε σας ως κληρονομιά, θα αφαιρείτε από τη ¨δεκάτη¨ αυτή το ένα δέκατο, ¨το επιδέκατο¨, το οποίο θα προσφέρετε ως ειδική θυσία αφιερώματος στον Κύριο.

27 Αυτά τα ειδικά αφιερώματα θα αφορούν το επιδέκατο του σιταριού που θα προσφέρουν από το αλώνι τους, μέχρι και το κρασί που θα προσφέρουν από το πατητήρι των σταφυλιών τους.

28 Έτσι κι εσείς θα αφαιρείτε από όλα τα δέκατα των θυσιών των αφιερωμάτων που θα παίρνετε από τους Ισραηλίτες, και θα προσφέρετε απ’ αυτά το ένα δέκατο ως ειδική θυσία αφιερώματος στον Κύριο, στον αρχιερέα Ααρών.

29 Από όλα τα δέκατα που θα παίρνετε, θα αφαιρείτε το ένα δέκατο ως ειδική θυσία αφιερώματος στον Κύριο˙ και απ’ όλους τους πρώτους καρπούς θα ξεχωρίζετε τους καλύτερους˙ και απ’ αυτούς θα προσφέρετε το καθιερωμένο μερίδιο για τον Κύριο.

30 Θα πεις ακόμη στους Λευΐτες: Όταν θα ξεχωρίζετε τους πρώτους και καλύτερους καρπούς για να τους αφιερώσετε στον Κύριο, τα υπόλοιπα θα ανήκουν σε σας τους Λευΐτες, όπως ο γεωργός προσφέρει τα δώρα του και έπειτα κρατά ό,τι του μείνει από το αλώνι του, ή από το πατητήρι του.

31 Τα αφιερώματα αυτά θα τα τρώτε σε οποιονδήποτε τόπο εσείς και οι οικογένειές σας, διότι αυτά είναι η αμοιβή σας για τις υπηρεσίες που προσφέρετε στη Σκηνή του Μαρτυρίου.

32 Αυτή σας η πράξη δεν θα σας καταλογίζεται ως αμαρτία, εφόσον βέβαια πρώτα θα έχετε αφιερώσει τους πρώτους και καλύτερους καρπούς από τα αφιερώματα αυτά στον Κύριο. Εφόσον το τηρείτε αυτό, δεν θα βεβηλώνετε τις ιερές προσφορές που αφιέρωσαν οι Ισραηλίτες στον Κύριο, και έτσι δεν θα τιμωρείστε με θάνατο».