**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΚΑ’ (21)**

**Στίχ. 1-3. Οι Χαναναίοι χτυπούν τους Ισραηλίτες. Η ήττα του βασιλιά της Αράδ.**

1 Όταν ο βασιλιάς της Αράδ ο Χανανείς, που κατοικούσε στην έρημο Νεγκέβ, στα νότια της Παλαιστίνης, πληροφορήθηκε ότι οι Ισραηλίτες έφθασαν από τον δρόμο Αθαρείν, επιτέθηκε εναντίον τους και συνέλαβε μερικούς απ’ αυτούς αιχμαλώτους.

2 Τότε οι Ισραηλίτες προσευχήθηκαν στον Θεό και τον παρακάλεσαν να τους βοηθήσει, και του έκαναν τάμα λέγοντας: «Αν παραδώσεις αυτόν τον λαό στα χέρια μας, θα σου αφιερώσουμε κι αυτόν και τις πόλεις του˙ δεν θα κρατήσουμε κανέναν αιχμάλωτο, αλλά θα καταστρέψουμε ολοκληρωτικά τις πόλεις του και θα σκοτώσουμε όλους τους κατοίκους του».

3 Και ο Κύριος άκουσε τις προσευχές των Ισραηλιτών και παρέδωσε τον βασιλιά Χανανείν στα χέρια τους˙ οι Ισραηλίτες τότε αφιέρωσαν τον λαό αυτό και τις πόλεις του στον Θεό˙ δηλαδή κατέστρεψαν ολοκληρωτικά τις πόλεις και σκότωσαν όλους τους κατοίκους τους. Και ονόμασαν τον τόπο εκείνο «ανάθεμα» (στα Εβραϊκά: «σφαγή».

**Στίχ. 4-9. Τα φαρμακερά φίδια και το χάλκινο φίδι.**

4 Οι Ισραηλίτες, αφού έφυγαν από το όρος Ωρ, ακολούθησαν τον δρόμο που οδηγεί προς τον κόλπο Ελάν της Ερυθράς Θάλασσας, κι έτσι παρέκαμψαν τη χώρα των Ιδουμαίων. Στη διάρκεια όμως της κοπιαστικής και δύσκολης αυτής πορείας άρχισαν να χάνουν την υπομονή τους και να αγανακτούν.

5 Κι άρχισαν πάλι οι Ισραηλίτες να καταφέρονται εναντίον του Θεού και εναντίον του Μωυσή και έλεγαν: «Τί είναι αυτό που πάθαμε; Γιατί μας έβγαλες από την Αίγυπτο; Για να μας πεθάνεις σ’ αυτήν εδώ την έρημο; Εδώ δεν υπάρχει ούτε ψωμί ούτε νερό, και η ψυχή μας έχει αηδιάσει πια αυτή την άθλια τροφή, το μάννα, το κούφιο αυτό ψωμί που δεν μας χορταίνει καθόλου».

6 Τότε ο Κύριος οργίσθηκε από την αχαριστία τους αυτή, που έδειξαν τόσες φορές, κι έστειλε στον λαό φίδια φαρμακερά και θανατηφόρα που τους δάγκωναν˙ και άρχισαν να πεθαίνουν πάρα πολλοί Ισραηλίτες.

7 Τότε, ο ισραηλιτικός λαός μετανιωμένος και συντετριμμένος πήγε στον Μωυσή και του είπε: «Κάναμε μεγάλο αμάρτημα, διότι καταφερθήκαμε εναντίον του Θεού και εναντίον σου. Μετανιώνουμε γι’ αυτό˙ παρακάλεσε λοιπόν τον Κύριο να διώξει από μας τα φαρμακερά αυτά φίδια˙ διότι εμείς δεν έχουμε πρόσωπο να τον παρακαλέσουμε». Κι ο Μωυσής άρχισε να ικετεύει τον Κύριο για τον λαό του.

8 Και ο Κύριος είπε στον Μωυσή: «Φτιάξε ένα χάλκινο φίδι, και κρέμασέ το ψηλά σ’ ένα μακρύ ξύλινο στύλο, για να φαίνεται απ’ όλα τα μέρη του στρατοπέδου. Έτσι εάν ένα φίδι δαγκώσει κάποιον άνθρωπο, μόλις αυτός θα σηκώσει το βλέμμα του ψηλά και θα κοιτάξει με πίστη και μετάνοια το χάλκινο φίδι, θα θεραπευθεί και δεν θα πεθάνει».

9 Έτσι ο Μωυσής έφτιαξε ένα χάλκινο φίδι και το κρέμασε ψηλά σ’ ένα μακρύ ξύλινο στύλο. Έτσι, κάθε φορά που κάποιο φαρμακερό φίδι δάγκωνε κάποιον άνθρωπο και ο άνθρωπος αυτός έστρεφε το βλέμμα του και κοίταζε το χάλκινο φίδι, δεν πέθαινε, αλλά θεραπευόταν και ζούσε.

**Στίχ. 10-19. Η πορεία των Ισραηλιτών από το όρος Ωρ στην κοιλάδα των Μωαβιτών.**

10 Από εκεί οι Ισραηλίτες έφυγαν και προχώρησαν στην Ωβώθ, όπου και στρατοπέδευσαν.

11 Κι αφού αναχώρησαν από την Ωβώθ, στρατοπέδευσαν πέρα από την Αχαλγαΐ, στην έρημο που βρίσκεται μπροστά από τη Μωάβ, ανατολικά της.

12 Και από εκεί έφυγαν και στρατοπέδευσαν στην κοιλάδα Ζαρέδ.

13 Έφυγαν κι από εκεί και στρατοπέδευσαν πέρα από τον χείμαρρο Αρνών στην έρημο, έξω από τα όρια της περιοχής των Αμορραίων. Διότι ο ποταμός Αρνών είναι το σύνορο της Μωάβ, το σύνορο ανάμεσα στους Μωαβίτες και τους Αμορραίους.

14 Γι’ αυτό και στο βιβλίο των πολέμων του Κυρίου αναφέρεται: «Ο πόλεμος του Κυρίου πυρπόλησε την πόλη Ζωάβ και αποξήρανε τον χείμαρρο Αρνών˙

15 ο πόλεμος του Κυρίου ήταν τόσο ορμητικός, ώστε οι Ισραηλίτες σαν ορμητικοί χείμαρροι να φθάσουν και να κατοικήσουν στην πόλη Ηρ, η οποία βρίσκεται στα όρια της Μωάβ και είναι πρωτεύουσα της χώρας των Μωαβιτών».

16 Από εκεί έφυγαν και πήγαν στον τόπο που ονομάζεται «πηγάδι». Το πηγάδι αυτό είναι εκείνο για το οποίο ο Κύριος είχε πει στον Μωυσή: «Συγκέντρωσε τον λαό και θα τους δώσω νερό να πιούν».

17 Τότε ο ισραηλιτικός λαός εκεί στο πηγάδι έψαλε το τραγούδι αυτό: «Σηκωθείτε, αρχίστε το τραγούδι του πηγαδιού: Πηγάδι,

18 που το άνοιξαν και το έσκαψαν οι άρχοντες, κι έκοψαν πέτρες και το έκτισαν οι βασιλείς των εθνών, όταν είχαν μεγάλη βασιλική δύναμη και είχαν κυριεύσει τα μέρη εκείνα!» Έπειτα οι Ισραηλίτες έφυγαν από τον τόπο εκείνο του πηγαδιού και πήγαν στη Μανθαναείν.

19 Από τη Μανθαναείν πήγαν στη Νααλιήλ˙ και από τη Νααλιήλ στη Βαμώθ˙ κι από τη Βαμώθ πήγαν στην Ιανήν, που βρίσκεται στην πεδιάδα της χώρας Μωάβ, κοντά στην κορυφή του «Λαξευμένου» όρους, δηλαδή του όρους Ναβού, από το οποίο βλέπει κανείς κάτω την έρημο.

**Στίχ. 20-30. Οι Ισραηλίτες νικούν τον Σηών και τον Ωγ.**

20 Όταν οι Ισραηλίτες ήταν στρατοπεδευμένοι στον ποταμό Αρνών, έστειλαν πρεσβευτές ειρήνης στον Σηών τον βασιλιά των Αμορραίων και τον παρακάλεσαν:

21 «Άφησέ μας να περάσουμε μέσα από τη χώρα σου˙ σου υποσχόμαστε ότι θα προχωρήσουμε από τον δημόσιο δρόμο και δεν θα παρεκκλίνουμε ούτε στα χωράφια ούτε στα αμπέλια των υπηκόων σου˙

22 δεν θα πιούμε νερό από τα πηγάδια σου. θα βαδίσουμε τον δημόσιο δρόμο, μέχρι να περάσουμε και να βγούμε από τα σύνορά σου».

23 Αλλά ο βασιλιάς Σηών δεν έδωσε άδεια στον ισραηλιτικό λαό να περάσει μέσα από τα σύνορά του˙ αλλά μάζεψε όλο τον στρατό του και βγήκε για πόλεμο εναντίον του Ισραήλ στην έρημο˙ κι όταν έφθασε στην πόλη Ιασσά, επιτέθηκε εναντίον των Ισραηλιτών.

24 Οι Ισραηλίτες όμως τον νίκησαν στη μάχη και τον εξολόθρευσαν με τα ξίφη τους˙ και κυρίευσαν τη χώρα του από τον ποταμό Αρνών μέχρι τον ποταμό Ιαβώκ, δηλαδή μέχρι τη χώρα των Αμμωνιτών˙ διότι η Ιαζήρ είναι τα νότια σύνορα των Αμμωνιτών.

25 Οι Ισραηλίτες κατέλαβαν όλες αυτές τις πόλεις που ήταν στην περιοχή αυτή, και κατοίκησαν σε όλες τις πόλεις των Αμορραίων, δηλαδή στην Εσεβών και σ’ όλα τα χωριά και τις περιοχές που γειτόνευσαν με την Εσεβών.

26 Διότι η πόλη Εσεβών ήταν η πρωτεύουσα του βασιλιά των Αμορραίων. Αυτός παλαιότερα είχε πολεμήσει και είχε νικήσει τον βασιλιά της Μωάβ και είχε κυριεύσει όλη τη χώρα του από την Αροήρ μέχρι τον χείμαρρο Αρνών.

27 Γι’ αυτό ψάλλουν οι ποιητές: «Ελάτε στην Εσεβών, ελάτε να ανοικοδομήσετε και να οχυρώσετε την πόλη αυτή του βασιλιά Σηών, για να ξαναγίνει πάλι κατοικήσιμη.

28 Φωτιά ξεπήδησε από την πόλη Εσεβών, φλόγα απ’ την πόλη του βασιλιά Σηών˙ και η πυρκαγιά που άναψε, πυρπόλησε και κατέφαγε τη χώρα μέχρι τη Μωάβ˙ και κατέστρεψε και κατάπιε τις ειδωλολατρικές στήλες του ποταμού Αρνών.

29 Αλίμονό σου, Μωάβ! Χάθηκες, λαέ του ειδωλολατρικού θεού Χαμώς! Οι γιοι των κατοίκων της Μωάβ τράπηκαν σε φυγή για να σωθούν, μα πιάστηκαν αιχμάλωτοι˙ και οι κόρες τους αιχμαλωτίστηκαν στον Σηών τον βασιλιά των Αμορραίων.

30 Οι απόγονοί τους εξολοθρεύθηκαν, οι πόλεις τους καταστράφηκαν, από την Εσεβών μέχρι τη Δαβών. Κι αυτές ακόμη οι γυναίκες έβαλαν φωτιά στις πόλεις των Μωαβιτών».

**Στίχ. 31-35. Οι Ισραηλίτες νικούν τον Ώγ.**

31 Και οι Ισραηλίτες κατοίκησαν πλέον σε όλες τις πόλεις των Αμορραίων, που πιο πριν ανήκαν στους Μωαβίτες.

32 Και ο Μωυσής έστειλε κατασκόπους να εξερευνήσουν την πόλη Ιαζήρ, να δουν πως θα επιτεθούν καλύτερα εναντίον της. Έπειτα οι Ισραηλίτες κυρίευσαν την πόλη Ιαζήρ και τα χωριά και τα περίχωρα που ανήκαν σ’ αυτήν, και έδιωξαν τους Αμορραίους που κατοικούσαν εκεί.

33 Από εκεί οι Ισραηλίτες γύρισαν πίσω και προχώρησαν βόρεια με κατεύθυνση προς τη χώρα Βασάν. Και ο Ωγ ο βασιλιάς της Βασάν βγήκε με όλο τον λαό του για να τους επιτεθεί και να πολεμήσει εναντίον τους στην πόλη Εδραείν.

34 Τότε ο Κύριος είπε στον Μωυσή: «Μην τον φοβηθείς˙ διότι τον έχω παραδώσει στα χέρια σου και αυτόν και όλο τον λαό του και όλη τη χώρα του˙ θα τον αντιμετωπίσεις με τον ίδιο τρόπο που αντιμετώπισες τον Σηών τον βασιλιά των Αμορραίων, ο οποίος κατοικούσε στην πόλη Εσεβών».

35 Έτσι ο Μωυσής με τους Ισραηλίτες επιτέθηκαν και χτύπησαν τον Ωγ και τα παιδιά του και όλο τον λαό του, μέχρι που δεν έμεινε κανένας απ’ αυτούς ζωντανός. Έτσι κυρίευσαν και κληρονόμησαν οι Ισραηλίτες τη Βασάν, τη χώρα του βασιλιά Ωγ.