**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΚΣΤ’ (26)**

**Στίχ. 1-4. Οδηγίες του Θεού για δεύτερη απογραφή των Ισραηλιτών στη Μωάβ.**

1 Μετά το θανατικό αυτό μίλησε ο Κύριος στον Μωυσή και τον αρχιερέα Ελεάζαρ και είπε:

2 «Κάντε απογραφή όλου του ισραηλιτικού λαού από είκοσι ετών και πάνω κατά φυλές και κατά πατριαρχικές οικογένειες˙ να απογράψετε όλους τους στρατεύσιμους Ισραηλίτες που είναι γεροί και αρτιμελείς και άρα ικανοί να πολεμήσουν».

3 Ο Μωυσής και ο ιερέας Ελεάζαρ μίλησαν στον ισραηλιτικό λαό, που βρισκόταν στην περιοχή Αραβώθ της χώράς των Μωαβιτών, κοντά στον Ιορδάνη, απέναντι από την Ιεριχώ, και του είπαν:

4 «Όπως ακριβώς πρόσταξε ο Κύριος τον Μωυσή, πρέπει να απογραφούν όλοι οι Ισραηλίτες που έφυγαν από τη δουλεία της Αιγύπτου, από είκοσι ετών και πάνω».

**Στίχ. 5-51. Κατάλογος των οικογενειών και του αριθμού κάθε φυλής και το σύνολό τους.**

5 Ο Ρουβήν ήταν το πρωτότοκο παιδί του Ιακώβ. Οι γιοι του Ρουβήν ήταν ο Ενώχ, από τον οποίο κατάγονται οι Ενωχίτες˙ ο Φαλλού, από τον οποίο κατάγονται οι Φαλλουΐτες˙

6 ο Ασρών, από τον οποίο κατάγονται οι Ασρωνίτες˙ ο Χαρμί, από τον οποίο κατάγονται οι Χαρμίτες.

7 Αυτοί είναι οι πληθυσμοί των Ρουβηνιτών. Έγινε η καταμέτρησή τους και όσοι είχαν καταμετρηθεί και απογραφεί, έφθασαν τις σαράντα τρεις χιλιάδες επτακόσιους τριάντα (43. 730).

8 Γιος του Φαλλού ήταν μόνο ένας, ο Ελιάβ.

9 Οι γιοι του Ελιάβ ήταν ο Ναμουήλ, Δαθάν και Αβειρών. Ο Δαθάν και ο Αβειρών ήταν διακεκριμένα πρόσωπα του ισραηλιτικού λαού˙ αυτοί είναι εκείνοι που είχαν επαναστατήσει εναντίον του Μωυσή και του αρχιερέα Ααρών και προσκολλήθηκαν στην ομάδα του Κορέ, όταν επαναστάτησαν εναντίον του Κυρίου.

10 Τότε η γη άνοιξε το στόμα της και τους κατάπιε και πέθαναν μαζί με τον Κορέ και τους οπαδούς του, την ώρα που η φωτιά κατέφαγε τους διακόσιους πενήντα άνδρες. Όλοι αυτοί τιμωρήθηκαν για παραδειγματισμό του λαού,

11 αν και δεν πέθαναν όλοι οι γιοι του Κορέ.

12 Οι γιοι του Συμεών με τους ομώνυμους πληθυσμούς τους είναι οι εξής: ο Ναμουήλ, από τον οποίο κατάγονται οι Ναμουηλίτες˙ ο Ιαμίν, από τον οποίο κατάγονται οι Ιαμινίτες˙ ο Ιαχίν, από τον οποίο κατάγονται οι Ιαχινίτες˙

13 ο Ζαρά, από τον οποίο κατάγονται οι Ζαραΐτες˙ ο Σαούλ, από τον οποίο κατάγονται οι Σαουλίτες.

14 Αυτοί είναι οι πληθυσμοί των Συμεωνιτών. Από την καταμέτρησή τους βρέθηκαν ότι ήταν είκοσι δύο χιλιάδες διακόσιοι (22.200).

15 Γιοι του Ιούδα ήταν ανάμεσα στους άλλους ο Ήρ και ο Αυνάν˙ και ο Ηρ και ο Αυνάν πέθαναν στη γη Χαναάν.

16 Έτσι οι υπόλοιποι γιοι του Ιούδα με τους ομώνυμους πληθυσμούς τους είναι οι εξής: Ο Σηλώμ, από τον οποίο κατάγονται οι Σηλωνίτες˙ ο Φαρές, από τον οποίο κατάγονται οι Φαρεσίτες˙ ο Ζαρά, από τον οποίο κατάγονται οι Ζαραΐτες.

17 Και οι γιοι του Φαρές ήταν ο Ασρών, από τον οποίο κατάγονται οι Ασρωνίτες˙ ο Ιαμούν, από τον οποίο κατάγονται οι Ιαμουνίτες.

18 Αυτοί είναι οι πληθυσμοί της φυλής του Ιούδα. Από την καταμέτρησή τους βρέθηκαν ότι ήταν εβδομήντα έξι χιλιάδες πεντακόσιοι (76. 500).

19 Και οι γιοι του Ισσάχαρ με τους ομώνυμους πληθυσμούς τους είναι οι εξής: ο Θωλά, από τον οποίο κατάγονται οι Θωλαΐτες˙ ο Φουά, από τον οποίο κατάγονται οι Φουαΐτες˙

20 ο Ιασούβ, από τον οποίο κατάγονται οι Ιασουβίτες˙ ο Σαμράμ, από τον οποίο κατάγονται οι Σαμραμίτες.

21 Αυτοί είναι οι πληθυσμοί της φυλής του Ισσάχαρ˙ από την καταμέτρησή τους βρέθηκαν ότι ήταν εξήντα τέσσερις χιλιάδες τετρακόσιοι (64.400).

22 Οι γιοι του Ζαβουλών με τους ομώνυμους πληθυσμούς τους ήταν: ο Σαρέδ, από τον οποίο κατάγονται οι Σαρεδίτες˙ ο Αλλών, από τον οποίο κατάγονται οι Αλλωνίτες˙ ο Αλλήλ, από τον οποίο κατάγονται οι Αλληλίτες.

23 Αυτοί είναι οι πληθυσμοί της φυλής του Ζαβουλών˙ από την καταμέτρησή τους βρέθηκαν ότι ήταν εξήντα χιλιάδες πεντακόσιοι (60.500).

24 Οι γιοι του Γαδ με τους ομώνυμους πληθυσμούς τους ήταν οι εξής: ο Σαφών, από τον οποίο κατάγονται οι Σαφωνίτες˙ ο Αγγί, από τον οποίο κατάγονται οι Αγγίτες˙ ο Σουνί, από τον οποίο κατάγονται οι Σουνίτες˙

25 ο Αζενί, από τον οποίο κατάγονται οι Αζενίτες˙ ο Αδδί, από τον οποίο κατάγονται οι Αδδίτες˙

26 ο Αρααδί, από τον οποίο κατάγονται οι Αρααδίτες˙ ο Αριήλ, από τον οποίο κατάγονται οι Αριηλίτες.

27 Αυτοί είναι οι πληθυσμοί της φυλής του Γαδ˙ από την καταμέτρησή τους βρέθηκαν ότι ήταν σαράντα τέσσερις χιλιάδες πεντακόσιοι (44.500).

28 Οι γιοι του Ασήρ με τους ομώνυμους πληθυσμούς τους ήταν οι εξής: ο Ιαμίν, από τον οποίο κατάγονται οι Ιαμινίτες˙ ο Ιεσού, από τον οποίο κατάγονται οι Ιεσουΐτες˙ ο Βαριά από τον οποίο κατάγονται οι Βαριαΐτες˙

29 ο Χοβέρ, από τον οποίο κατάγονται οι Χοβερίτες˙ ο Μελχιήλ, από τον οποίο κατάγονται οι Μελχιηλίτες.

30 Και το όνομα της κόρης του Ασήρ ήταν Σάρα.

31 Αυτοί είναι οι πληθυσμοί της φυλής του Ασήρ˙ από την καταμέτρησή τους βρέθηκαν ότι ήταν σαράντα τρεις χιλιάδες τετρακόσιοι (43.400).

32 Οι γιοι του Ιωσήφ με τους ομώνυμους πληθυσμούς τους ήταν ο Μανασσή και ο Εφραίμ.

33 Οι γιοι του Μανασσή ήταν οι εξής: ο Μαχίρ, από τον οποίο κατάγονται οι Μαχιρίτες. Ο Μαχίρ γέννησε τον Γαλαάδ˙ από τον οποίο κατάγονται οι Γαλααδίτες.

34 Αυτοί είναι οι γιοι του Γαλαάδ˙ ο Αχιέζερ, από τον οποίο κατάγονται οι Αχιεζερίτες˙ ο Χελέγ, από τον οποίο κατάγονται οι Χελεγίτες˙

35 ο Εσριήλ, από τον οποίο κατάγονται οι Εσριηλίτες˙ ο Συχέμ, από τον οποίο κατάγονται οι Συχεμίτες˙

36 ο Συμαέρ, από τον οποίο κατάγονται οι Συμαερίτες˙ και ο Οφέρ, από τον οποίο κατάγονται οι Οφερίτες.

37 Και ο Σαλπαάδ, ο γιος του Οφέρ, δεν είχε γιους αλλά μόνο κόρες˙ και τα ονόματα των κοριτσιών του Σαλπαάδ ήταν τα ακόλουθα: Μαλά και Νουά και Εγλά και Μελχά και Θερσά.

38 Αυτοί είναι ο πληθυσμός της φυλής του Μανασσή˙ από την καταμέτρησή τους βρέθηκαν ότι ήταν πενήντα δύο χιλιάδες επτακόσιοι (52.700).

39 Και αυτοί είναι οι γιοι του Εφραίμ: ο Σουθαλά, από τον οποίο κατάγονται οι Σουθαλαΐτες˙ ο Τανάχ, από τον οποίο κατάγονται οι Ταναχίτες.

40 Αυτοί είναι οι γιοι του Σουθαλά: ο Εδέν, από τον οποίο κατάγονται οι Εδενίτες.

41 Αυτοί είναι ο πληθυσμός της φυλής του Εφραίμ˙ από την καταμέτρησή τους βρέθηκαν ότι ήταν τριάντα δύο χιλιάδες πεντακόσιοι (32.500). Αυτοί είναι οι πληθυσμοί των γιών του Ιωσήφ με τα ομώνυμα τμήματά τους.

42 Οι γιοι του Βενιαμίν με τους ομώνυμους πληθυσμούς τους ήταν οι εξής: ο Βαλέ, από τον οποίο κατάγονται οι Βαλεΐτες˙ ο Ασυβήρ, από τον οποίο κατάγονται οι Ασυβηρίτες˙ ο Ιαχιράν, από τον οποίο κατάγονται οι Ιαχιρανίτες˙

43 ο Σωφάν,από τον οποίο κατάγονται οι Σωφανίτες.

44 Και οι γιοι του Βαλέ ήταν ο Αδάρ και ο Νοεμάν˙ από τον Αδάρ κατάγονται οι Αδαρίτες και από τον Νοεμάν οι Νοεμανίτες.

45 Αυτοί είναι οι γιοι του Βενιαμίν με τους ομώνυμους πληθυσμούς τους˙ από την καταμέτρησή τους βρέθηκαν ότι ήταν τριάντα πέντε χιλιάδες πεντακόσιοι (35.500).

46 Και οι γιοι του Δαν με τους ομώνυμους δήμους τους ήταν οι εξής: ο Σαμέ, από τον οποίο κατάγεται ο δήμος των Σαμεϊτών. Μόνο ένας, οι άνθρωποι του Σαμεΐ, υπήρχε, όταν έγινε η διαίρεση της φυλής αυτής.

47 Ο συνολικός αριθμός των Σαμεϊτών με βάση την καταμέτρησή τους ήταν εξήντα τέσσερις χιλιάδες τετρακόσιοι (64.400).

48 Οι γιοι το Νεφθαλί με τους ομώνυμους πληθυσμούς τους ήταν οι ακόλουθοι: ο Ασιήλ, από τον οποίο κατάγονται οι Ασιηλίτες˙ ο Γαυνί, από τον οποίο κατάγονται οι Γαυνίτες˙

49 ο Ιεσέρ, από τον οποίο κατάγονται οι Ιιεσερίτες˙ ο Σελλήμ, από τον οποίο κατάγονται οι Σελλημίτες.

50 Αυτοί είναι οι πληθυσμοί της φυλής του Νεφθαλί˙ από την καταμέτρησή τους βρέθηκαν ότι ήταν σαράντα χιλιάδες τριακόσιοι (40.300).

51 Αυτή είναι η δεύτερη καταμέτρηση και καταγραφή των Ισραηλιτών˙ απ’ την απογραφή αυτή βρέθηκαν ότι ήταν συνολικά εξακόσιες μία χιλιάδες επτακόσιοι τριάντα (601. 730).

**Στίχ. 52-56. Οδηγίες για τη διανομή της Χαναάν.**

52 Ο Κύριος μίλησε στον Μωυσή και του είπε:

53 «Η γη της Χαναάν θα μοιρασθεί ως κληρονομιά σε αυτούς που έχουν απογραφεί, ανάλογα με τον αριθμό των ονομάτων που έδειξε η απογραφή.

54 Σε αυτούς που είναι περισσότεροι, θα δώσεις μεγαλύτερη έκταση γης˙ και σε αυτούς που είναι λιγότεροι, θα δώσεις μικρότερη έκταση γης. Σε κάθε φυλή θα δώσεις ανάλογη έκταση γης σύμφωνα με τον αριθμό των ανθρώπων που είχαν καταμετρηθεί στην απογραφή.

55 Όμως η γη της Χαναάν θα μοιρασθεί σε αυτούς με κλήρους. Θα γίνει κλήρωση και οι φυλές και οι φατριές τους θα πάρουν το μερίδιό τους ανάλογα με τον πληθυσμό τους, ο οποίος προκύπτει από την απογραφή των ονομάτων τους.

56 Σύμφωνα με τους κλήρους θα μοιράσεις και τις εκτάσεις της γης Χαναάν τις οποίες θα λάβουν ως κληρονομιά αντίστοιχα οι μεγαλύτερες και οι μικρότερες φυλές».

**Στίχ. 57-65. Δεύτερη καταμέτρηση των Λευϊτών.**

57Και οι γιοι του Λευΐ με τους ομώνυμους πληθυσμούς τους ήταν οι ακόλουθοι: ο Γεδσών, από τον οποίο κατάγονται οι Γεδσωνίτες˙ ο Καάθ, από τον οποίο κατάγονται οι Κααθίτες˙ ο Μεραρί, από τον οποίο κατάγονται οι Μεραρίτες.

58 Αυτές είναι οι διαιρέσεις των γιων του Λευΐ: το τμήμα του Λοβενί, το τμήμα του Χεβρωνί, το τμήμα του Κορέ και το τμήμα του Μουσί. Και ο Καάθ γέννησε τον Αμράμ.

59 Η γυναίκα του Αμράμ, ονομαζόταν Ιωχαβέδ˙ αυτή ήταν απόγονος του Λευΐ και, όταν βρισκόταν στην Αίγυπτο γέννησε τους εξής απογόνους του Λευΐ: με σύζυγο τον Αμράμ γέννησε τον Ααρών, τον Μωυσή και την αδελφή τους Μαριάμ.

60 Και ο Ααρών απέκτησε τους εξής γιους: τον Ναδάβ και τον Αβιούδ, τον Ελεάζαρ και τον Ιθάμαρ.

61 Ο Ναδάβ και ο Αβιούδ πέθαναν στην έρημο του Σινά την ώρα που πρόσφεραν μπροστά στον Κύριο ανίερη φωτιά κι όχι την ιερή φωτιά που είχε στείλει ο ίδιος ο Θεός απ’ τον ουρανό.

62 Από την καταμέτρηση των Λευϊτών βρέθηκε ότι όλοι οι άρρενες από ενός μήνα και πάνω ήταν είκοσι τρεις χιλιάδες˙ οι Λευΐτες δεν είχαν καταμετρηθεί μαζί με τους άλλους Ισραηλίτες˙ διότι δεν τους δόθηκε κανένα μερίδιο κληρονομιάς στη γη Χαναάν, όπως στους άλλους Ισραηλίτες.

63 Αυτή είναι η καταμέτρηση των Ισραηλιτών που έγινε από τον Μωυσή και τον αρχιερέα Ελεάζαρ, οι οποίοι καταμέτρησαν τους Ισραηλίτες στην περιοχή Αραβώθ της χώρας των Μωαβιτών, κοντά στον Ιορδάνη, απέναντι από την Ιεριχώ.

64 Ανάμεσα σ’ αυτούς που καταμετρήθηκαν και βρίσκονταν στην Αραβώθ, δεν υπήρχε ούτε ένας από εκείνους που είχαν απογραφεί από τον Μωυσή και τον αρχιερέα Ααρών στην πρώτη απογραφή στην έρημο του Σινά˙

65 διότι ο Κύριος είχε πει γι’ αυτούς, όταν τους τιμώρησε: «Αυτοί θα πεθάνουν όλοι τους στην έρημο». Κι έτσι απ’ όλους εκείνους δεν απέμεινε ούτε ένας ζωντανός, εκτός από τον Χάλεβ, τον γιο του Ιεφοννή, και τον Ιησού, τον γιο του Ναυή.