**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΚΘ’ (29)**

**Στίχ. 1-6. Διατάξεις για την εορτή των Σαλπίγγων.**

1 Την πρώτη ημέρα του έβδομου μήνα να την έχετε ως ημέρα αγία και επίσημη. Την ημέρα αυτή δεν θα κάνετε καμία από τις καθημερινές βαριές εργασίες. Και θα την αναγγέλλετε γιορταστικά με πανηγυρικά σαλπίσματα σαλπίγγων.

2 Την ημέρα αυτή θα προσφέρετε θυσίες ολοκαυτωμάτων, ένα μοσχάρι, ένα κριάρι και επτά αμνούς ενός έτους που θα έχουν ακέραια και υγιή όλα τα μέλη τους˙ για να γίνει η θυσία σας ευπρόσδεκτη σαν οσμή που ευωδιάζει στον Κύριο.

3 Μαζί με τις θυσίες αυτές θα προσφέρετε αναίμακτη θυσία με σιμιγδάλι ζυμωμένο με λάδι, περίπου 9,4 κιλά για κάθε μοσχάρι, περίπου 7,8 κιλά για κάθε κριάρι,

4 και περίπου 4 κιλά για κάθε έναν από τους επτά αμνούς.

5 Θα προσφέρετε επίσης και έναν τράγο ως θυσία για την εξιλέωση της αμαρτίας σας.

6 Όλα αυτά θα τα προσφέρετε εκτός από τα ολοκαυτώματα που προσφέρετε την πρώτη ημέρα κάθε μήνα. Την ημέρα αυτή θα προσφέρετε και την αντίστοιχη αναίμακτη θυσία με σιμιγδάλι και θυσία σπονδής με κρασί, καθώς και το καθημερινό ολοκαύτωμα με την αντίστοιχη αναίμακτη θυσία με σιμιγδάλι και θυσία σπονδής με κρασί, σύμφωνα με όσα έχουν νομοθετηθεί για να γίνει η θυσία ευπρόσδεκτη σαν οσμή που ευωδιάζει στον Κύριο.

**Στίχ. 7-11. Διατάξεις για την εορτή του Εξιλασμού.**

7 Τη δέκατη ημέρα αυτού του έβδομου μήνα θα την έχετε ημέρα αργία και επίσημη. Την ημέρα αυτή θα την περνάτε με συντριβή, με μετάνοια, με νηστεία και άσκηση και δεν θα κάνετε καμία καθημερινή εργασία.

8 Αλλά θα προσφέρετε θυσίες ολοκαυτωμάτων, για να γίνει η θυσία σας ευπρόσδεκτη σαν οσμή που ευωδιάζει στον Κύριο˙ θα προσφέρετε και άλλες αιματηρές θυσίες στον Κύριο, ένα μοσχάρι, ένα κριάρι, επτά αμνούς ενός έτους. Όλα αυτά τα ζώα θα έχουν ακέραια και υγιή όλα τα μέλη τους.

9 Μαζί με τις θυσίες αυτές θα προσφέρετε και την αντίστοιχη αναίμακτη θυσία με σιμιγδάλι ζυμωμένο με λάδι, περίπου 11,7 κιλά για κάθε μοσχάρι και περίπου 7,8 κιλά για κάθε κριάρι

10 και περίπου 4 κιλά για κάθε έναν από τους επτά αμνούς,

11 και έναν τράγο ως θυσία για την εξιλέωση των αμαρτιών σας. Εκτός από τη θυσία αυτή για την εξιλέωσή σας από την αμαρτία, θα προσφέρετε στον Κύριο και την καθημερινή αιματηρή θυσία με την αντίστοιχη αναίμακτη θυσία με σιμιγδάλι και τη θυσία της σπονδής με κρασί, σύμφωνα με όσα έχουν νομοθετηθεί, για να γίνει η θυσία ευπρόσδεκτη σαν οσμή που ευωδιάζει στον Κύριο.

**Στίχ. 12-39. Διατάξεις για την εορτή της Σκηνοπηγίας.**

12 Και τη δέκατη πέμπτη ημέρα του έβδομου αυτού μήνα να την έχετε ως ημέρα αγία και επίσημη. Την ημέρα αυτή δεν θα κάνετε καμιά βαριά καθημερινή εργασία. Και θα γιορτάζετε την ημέρα αυτή ως εορτή για τον Κύριο επί επτά μέρες.

13 Και θα προσφέρετε αιματηρές θυσίες ολοκαυτωμάτων, για να γίνει η θυσία σας ευπρόσδεκτη σαν οσμή που ευωδιάζει στον Κύριο˙ την πρώτη ημέρα θα προσφέρετε δεκατρία μοσχάρια, δύο κριάρια, δεκατέσσερις αμνούς εντός έτους που θα έχουν ακέραια και υγιή όλα τα μέλη τους.

14 Μαζί με τις θυσίες αυτές θα προσφέρετε και την αντίστοιχη αναίμακτη θυσία με σιμιγδάλι ζυμωμένο με λάδι περίπου 11,7 κιλά για καθένα από τα δεκατρία μοσχάρια, περίπου 7,8 κιλά για καθένα από τα δύο κριάρια

15 και περίπου 7 κιλά για κάθε έναν από τους δεκατέσσερις αμνούς˙

16 όπως επίσης κι ένα τράγο ως θυσία για την εξιλέωση των αμαρτιών σας. Αυτά θα τα προσφέρετε εκτός από την καθημερινή θυσία ολοκαυτωμάτων˙ και πάντοτε με την αντίστοιχη αναίμακτη θυσία με σιμιγδάλι και τις θυσίες σπονδής με κρασί.

17 Τη δεύτερη ημέρα θα προσφέρετε ως θυσία δώδεκα μοσχάρια, δύο κριάρια, δεκατέσσερις αμνούς ενός έτους που θα έχουν ακέραια και υγιή όλα τα μέλη τους.

18 Η αντίστοιχη αναίμακτη θυσία με σιμιγδάλι και η θυσία της σπονδής με κρασί θα είναι ανάλογη με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

19 Επίσης θα προσφέρετε και έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες της σπονδής με κρασί.

20 Την τρίτη ημέρα θα προσφέρετε ως θυσία έντεκα μοσχάρια, δύο κριάρια, δεκατέσσερις αμνούς ενός έτους που έχουν ακέραια και υγιή όλα τα μέλη τους.

21 Η αντίστοιχη αναίμακτη θυσία με σιμιγδάλι και η θυσία σπονδής με κρασί θα είναι ανάλογη με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

22 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

23 Την τέταρτη ημέρα θα προσφέρετε ως θυσία δέκα μοσχάρια, δύο κριάρια, δεκατέσσερις αμνούς ενός έτους που έχουν ακέραια και υγιή όλα τα μέλη τους.

24 Οι αντίστοιχες αναίμακτες θυσίες με σιμιγδάλι και οι θυσίες σπονδής με κρασί θα είναι ανάλογες με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

25 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

26 Την πέμπτη ημέρα θα προσφέρετε ως θυσία εννιά μοσχάρια, δύο κριάρια, δεκατέσσερις αμνούς ενός έτους που έχουν ακέραια και υγιή όλα τα μέλη τους.

27 Οι αντίστοιχες αναίμακτες θυσίες με σιμιγδάλι και οι θυσίες σπονδής με κρασί θα είναι ανάλογες με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

28 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

29 Την έκτη ημέρα θα προσφέρετε ως θυσία οκτώ μοσχάρια, δύο κριάρια, δεκατέσσερις αμνούς ενός έτους που έχουν ακέραια και υγιή όλα τα μέλη τους.

30 Οι αντίστοιχες αναίμακτες θυσίες με σιμιγδάλι και θυσίες σπονδής με κρασί θα είναι ανάλογες με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

31 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

32 Την έβδομη ημέρα θα προσφέρετε ως θυσία επτά μοσχάρια, δύο κριάρια, δεκατέσσερις αμνούς ενός έτους που έχουν ακέραια και υγιή όλα τα μέλη τους.

33 Οι αντίστοιχες αναίμακτες θυσίες με σιμιγδάλι και οι θυσίες σπονδής με κρασί θα είναι ανάλογες με τον αριθμό των μοσχαριών, των κριαριών και των αμνών, σύμφωνα με όσα έχουν νομοθετηθεί από τον Θεό.

34 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

35 Και η όγδοη ημέρα θα είναι η τελευταία ημέρα των εορτών της Σκηνοπηγίας. Την ημέρα αυτή δεν θα εργάζεστε κανένα έργο βαρύ και ταπεινωτικό.

36 Αλλά θα προσφέρετε θυσία ολοκαυτωμάτων, για να γίνει η θυσία σας ευπρόσδεκτη σαν οσμή που ευωδιάζει στον Κύριο, και αιματηρές θυσίες στον Κύριο ένα μοσχάρι, ένα κριάρι, επτά αμνούς ενός έτους που θα έχουν ακέραια και υγιή όλα τα μέλη τους.

37 Οι αντίστοιχες αναίμακτες θυσίες με σιμιγδάλι και θυσίες σπονδής με κρασί θα είναι ανάλογες με τον αριθμό των μοσχαριών, των κριαριών και των αμνών, σύμφωνα με όσα έχουν τοποθετηθεί από τον Θεό.

38 Επίσης θα προσφέρετε κι έναν τράγο για εξιλέωση αμαρτίας, εκτός από την καθημερινή θυσία ολοκαυτωμάτων με τις αντίστοιχες αναίμακτες θυσίες με σιμιγδάλι και τις θυσίες σπονδής με κρασί.

39 Όλες αυτές τις θυσίες θα τις προσφέρετε στον Κύριο κατά τις εορτές σας, εκτός από τις θυσίες που θα προσφέρετε για τα ταξίματά σας, τις εθελοντικές προσφορές σας, τις θυσίες ολοκαυτωμάτων, τις αναίμακτες θυσίες και το κρασί για τις θυσίες της σπονδής και γενικά τις θυσίες που ονομάζονται θυσίες ¨σωτηρίας¨, διότι προσφέρονται στον Θεό ως ευχαριστία, όταν κανείς σωθεί από κάποιον κίνδυνο».