**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΛΓ’ (33)**

**Στίχ. 1-49. Οι σταθμοί της πορείας των Ισραηλιτών από την Αίγυπτο μέχρι τη Μωάβ.**

1 Αυτές είναι οι μετακινήσεις και οι σταθμοί της πορείας του ισραηλιτικού λαού, από τότε που βγήκαν από τη χώρα της Αιγύπτου με τη στρατιωτική τους δύναμη, κάτω από την αρχηγία και καθοδήγηση του Μωυσή και του αρχιερέα Ααρών.

2 Και ο Μωυσής έπειτα από εντολή του Θεού κατέγραψε τους τόπους από τους οποίους αναχωρούσαν και τους τόπους στους οποίους στάθμευαν. Αυτοί λοιπόν είναι οι τόποι όπου στάθμευαν κατά τη διάρκεια της πορείας τους:

3 Τη δέκατη πέμπτη μέρα του πρώτου μήνα αναχώρησαν οι Ισραηλίτες από την πόλη Ραμεσσή. Ξεκίνησαν και βγήκαν από εκεί την επόμενη ημέρα του Πάσχα κάτω από την παντοδύναμη προστασία του Θεού, μπροστά στα μάτια όλων των Αιγυπτίων,

4 ενώ οι Αιγύπτιοι έθαβαν όλους τους νεκρούς τους, όλα τα πρωτότοκά τους, που τους τα είχε εξολοθρεύσει ο Κύριος στη χώρα της Αιγύπτου˙ μ’ αυτόν τον τρόπο εκδικήθηκε ο Κύριος τους ειδωλολατρικούς θεούς των Αιγυπτίων και απέδειξε ότι είναι παντοδύναμος.

5 Και οι Ισραηλίτες, αφού έφυγαν από την πόλη Ραμεσσή, στρατοπέδευσαν στη Σοκχώθ.

6 Αφού αναχώρησαν από τη Σοκχώθ, στρατοπέδευσαν στη Βουθάν, που βρίσκεται σε κάποιο μέρος της ερήμου Οθώμ.

7 Αναχώρησαν από τη Βουθάν και μεταστάθμευσαν κοντά στην Ειρώθ, που βρίσκεται απέναντι από τη Βεελσεπφών, και στρατοπέδευσαν απέναντι από την πόλη Μάγδωλο.

8 Αναχώρησαν από τη θέση που βρίσκονται απέναντι από την Ειρώθ, και πέρασαν μέσα από την Ερυθρά Θάλασσα στην απέναντι έρημο Σουρ και βάδισαν επί τρεις ημέρες μέσα από την έρημο αυτή και στρατοπέδευσαν στη θέση Πικρίες.

9 Αναχώρησαν από τη θέση Πικρίες και ήλθαν στην Αιλίμ˙ και στην Αιλίμ υπήρχαν δώδεκα πηγές νερού και εβδομήντα φοίνικες. Οι Ισραηλίτες στρατοπέδευσαν εκεί κοντά στις πηγές του νερού.

10 Αναχώρησαν από την Αιλίμ και στρατοπέδευσαν κοντά στην Ερυθρά Θάλασσα.

11 Αναχώρησαν από την Ερυθρά Θάλασσα και στρατοπέδευσαν στην έρημο Σιν.

12 Αναχώρησαν από την έρημο Σιν και στρατοπέδευσαν στη Ραφακά.

13 Αναχώρησαν από τη Ραφακά και στρατοπέδευσαν στην Αιλούς.

14 Αναχώρησαν από την Αιλούς και στρατοπέδευσαν στη Ραφιδίν, όπου δεν υπήρχε καθόλου νερό για να πιει ο λαός του Θεού.

15 Αναχώρησαν από τη Ραφιδίν και στρατοπέδευσαν στην έρημο του Σινά.

16 Αναχώρησαν από την έρημο του Σινά και στρατοπέδευσαν στη θέση Μνήματα της Επιθυμίας.

17 Αναχώρησαν από τα Μνήματα της Επιθυμίας και στρατοπέδευσαν στην Ασηρώθ.

18 Αναχώρησαν από την Ασηρώθ και στρατοπέδευσαν στη Ραθαμά.

19 Αναχώρησαν από τη Ραθαμά και στρατοπέδευσαν στη Ρεμμών Φαρές.

20 Αναχώρησαν από τη Ρεμμών Φαρές και στρατοπέδευσαν στη Λεβωνά.

21 Αναχώρησαν από τη Λεβωνά και στρατοπέδευσαν στη Ρεσσάν.

22 Αναχώρησαν από τη Ρεσσάν και στρατοπέδευσαν στη Μακελλάθ.

23 Αναχώρησαν από τη Μακελλάθ και στρατοπέδευσαν στη Σαφάρ.

24 Αναχώρησαν από τη Σαφάρ και στρατοπέδευσαν στη Χαραδάθ.

25 Αναχώρησαν από τη Χαραδάθ και στρατοπέδευσαν στη Μακηλώθ.

26 Αναχώρησαν από τη Μακηλώθ και στρατοπέδευσαν στην Καταάθ.

27 Αναχώρησαν από την Καταάθ και στρατοπέδευσαν στην Ταράθ.

28 Αναχώρησαν από τη Ταράθ και στρατοπέδευσαν στη Μαθεκκά.

29 Αναχώρησαν από την Μαθεκκά και στρατοπέδευσαν στη Σελμωνά.

30 Αναχώρησαν από τη Σελμωνά και στρατοπέδευσαν στη Μασουρούθ.

31 Αναχώρησαν από τη Μασουρούθ και στρατοπέδευσαν στη Βαναία.

32 Αναχώρησαν από τη Βαναία και στρατοπέδευσαν στο όρος Γαδγάδ (κοντά στο όρος Ωρ).

33 Αναχώρησαν από το όρος Γαδγάδ και στρατοπέδευσαν στην Ετεβαθά.

34 Αναχώρησαν από την Ετεβαθά και στρατοπέδευσαν στην Εβρωνά.

35 Αναχώρησαν από την Εβρωνά και στρατοπέδευσαν στη Γεσιών Γάβερ (στον μυχό του Ελανιτικού κόλπου).

36 Αναχώρησαν από τη Γεσιών Γάβερ και στρατοπέδευσαν στην έρημο Σιν˙ αναχώρησαν από την έρημο Σιν και στρατοπέδευσαν στην έρημο Φαράν˙ αυτή είναι η έρημος Κάδης.

37 Αναχώρησαν από την έρημο Κάδης και στρατοπέδευσαν στο όρος Ωρ, στα σύνορα της χώρας Εδώμ.

38 Και ο αρχιερέας Ααρών ανέβηκε στο όρος Ωρ μετά από εντολή του Κυρίου και πέθανε εκεί την πρώτη ημέρα του πέμπτου μήνα του τεσσαρακοστού έτους της εξόδου του ισραηλιτικού λαού από την Αίγυπτο.

39 Τότε ο Ααρών, όταν πέθανε επάνω στο όρος Ωρ, ήταν εκατόν είκοσι τριών ετών.

40 Τότε ήταν που ο Χανανίς ο βασιλιάς της Αράδ, που κατοικούσε στα νότια της γης Χαναάν, πληροφορήθηκε ότι ο ισραηλιτικός λαός έρχεται στη Χαναάν.

41 Οι Ισραηλίτες όμως δεν μπήκαν τότε στη γη Χαναάν. Αλλά έφυγαν από το όρος Ωρ και στρατοπέδευσαν στη Σελμωνά.

42 Αναχώρησαν από τη Σελμωνά και στρατοπέδευσαν στη Φινώ.

43 Αναχώρησαν από τη Φινώ και στρατοπέδευσαν στην Ωβώθ.

44 Αναχώρησαν από την Ωβώθ και στρατοπέδευσαν στη Γαΐ, ανατολικά του ποταμού Ιορδάνου, στα σύνορα της περιοχής Μωάβ.

45 Αναχώρησαν από τη Γαΐ και στρατοπέδευσαν στη Δαιβών Γαδ (βόρεια της Αρνών).

46 Αναχώρησαν από τη Δαιβών Γαδ και στρατοπέδευσαν στη Γελμών Δεβλαθαίμ (βόρεια της Δαιβών).

47 Αναχώρησαν από τη Γελμών Δεβλαθαίμ και στρατοπέδευσαν στην οροσειρά Αβαρίμ, απέναντι από το όρος Ναβαΰ.

48 Αναχώρησαν από την οροσειρά Αβαρίμ και στρατοπέδευσαν στα δυτικά της Μωάβ, κοντά στον Ιορδάνη, απέναντι από την Ιεριχώ.

49 Και στρατοπέδευσαν κοντά στον Ιορδάνη ανάμεσα στην Αισιμώθ και τη Βελσατίμ, στα δυτικά της Μωάβ.

**Στίχ. 50-56. Οδηγίες για την κατάκτηση και τη διανομή της Χαναάν.**

50 Κι ενώ οι Ισραηλίτες βρίσκονταν στα δυτικά της Μωάβ κοντά στον Ιορδάνη ποταμό, απέναντι από την Ιεριχώ, ο Κύριος μίλησε στον Μωυσή και του είπε:

51 «Να μιλήσεις στον ισραηλιτικό λαό και να τους πεις: Τώρα περνάτε τον ποταμό Ιορδάνη για να μπείτε στη χώρα της Χαναάν˙

52 θα εξοντώσετε από μπροστά σας όλους τους κατοίκους της χώρας αυτής, θα εξαφανίσετε και όλους τους ιερούς τους τόπους πάνω στα υψώματα όπου τελούν τη λατρεία των ειδώλων˙ θα καταστρέψετε και όλα τα είδωλα των θεών τους, που είναι κατασκευασμένα από χωνευτό μέταλλο, και όλες τις ειδωλολατρικές στήλες τους.

53 Κι αφού εξολοθρεύσετε όλους τους κατοίκους της χώρας αυτής, θα κατοικήσετε εσείς σ’ αυτήν˙ διότι τη γη αυτή σας την έδωσα ως κληρονομιά.

54 Και θα μοιράσετε τη χώρα τους με κλήρωση για τη θέση της κάθε φυλής˙ σ’ αυτούς που είναι περισσότεροι, θα δώσετε μεγαλύτερη έκταση γης, και σ’ αυτούς που είναι λιγότεροι, θα δώσετε μικρότερη έκταση γης. Η περιοχή που θα κληρωθεί στο όνομα μιας φυλής, σ’ αυτήν μόνο τη φυλή θα ανήκει. Η διανομή της χώρας θα γίνει σύμφωνα με τις πατριαρχικές φυλές.

55 Αν όμως δεν εξοντώσετε από μπροστά σας όλους εκείνους που κατοικούν στη γη Χαναάν, τότε θα πάθετε το εξής: Όσους τυχόν τους αφήσετε να ζήσουν, θα είναι αγκάθια στα μάτια σας και βέλη στα πλευρά σας˙ θα τους έχετε μόνιμους εχθρούς σας και θα σας πολεμούν μέσα στη χώρα που θα κατοικείτε.

56 Και τότε θα κάνω σε σας αυτό που σχεδίαζα να κάνω σ’ εκείνους˙ δηλαδή θα σας μεταχειρισθώ ως Χαναναίους και όχι ως λαό δικό μου».