**Η Παλαιά Διαθήκη**

**Με σύντομη ερμηνεία**

**Τόμος Α’**

**Αριθμοί – Κεφάλαιο ΛΣΤ’ (36)**

**Στίχ. 1-4. Ο γάμος των θυγατέρων του Σαλπαάδ και τα κληρονομικά τους δικαιώματα.**

1 Οι αρχηγοί της οικογένειας του Γαλαάδ, γιου του Μαχίρ και εγγονού του Μανασσή, από τη φυλή των απογόνων του Ιωσήφ, παρουσιάσθηκαν μπροστά στον Μωυσή, τον αρχιερέα Ελεάζαρ και τους αρχηγούς των φυλών του ισραηλιτικού λαού

2 και είπαν: «Ο Κύριος διέταξε τον κύριό μας Μωυσή να μοιράσει με κλήρωση τη χώρα της Χαναάν στον ισραηλιτικό λαό. Ο Κύριος διέταξε επίσης τον κύριό μας Μωυσή να δώσει το μερίδιο της κληρονομιάς του αδελφού μας Σαλπαάδ, που πέθανε στην έρημο, στις κόρες του.

3 Εάν όμως αυτές παντρευτούν κάποιον απ’ τους απογόνους άλλων φυλών του ισραηλιτικού λαού, τότε τα κληρονομικά τους δικαιώματα θα αφαιρεθούν απ’ την προγονική μας κληρονομιά και θα μεταβιβασθούν στη φυλή που ανήκει ο άνδρας που θα παντρευτούν. Έτσι όμως θα αφαιρεθεί το μερίδιο της κληρονομιάς τους από τη φυλή των πατέρων μας.

4 Κι όταν έλθει το Ιωβηλαίο έτος της αφέσεως του ισραηλιτικού λαού, κατά το οποίο όλες οι περιουσίες που έχουν πουληθεί επανέρχονται στους αρχικούς κατόχους τους, το μερίδιο των θυγατέρων του Σαλπαάδ θα προστεθεί οριστικά και μόνιμα στην ιδιοκτησία της φυλής που ανήκουν οι άνδρες τους. Έτσι τα κληρονομικά τους δικαιώματα θα αφαιρεθούν από την περιοχή της γης που δόθηκε στη δική μας φυλή».

**Στίχ. 5-13. Τακτοποίηση του γάμου των θυγατέρων του Σαλπαάδ.**

5 Ο Μωυσής τότε έδωσε κατευθυντήριες οδηγίες στον ισραηλιτικό λαό, σύμφωνα με την προσταγή του Θεού, και τους είπε: «Σωστά μίλησαν οι άνδρες της φυλής του Ιωσήφ».

6 Να τι διατάζει ο Κύριος σχετικά με την υπόθεση των θυγατέρων του Σαλπαάδ: Ας παντρευτούν αυτές όποιον σύζυγο τους αρέσει, όποιον προτιμούν˙ αρκεί μόνο να παντρευτούν κάποιον από οικογένεια της δικής τους φυλής˙

7 έτσι τα κληρονομικά δικαιώματα των Ισραηλιτών δεν θα μεταβιβάζονται και δεν θα περιέρχονται από τη μία φυλή στην άλλη˙ διότι κάθε Ισραηλίτης θα μένει άρρηκτα συνδεδεμένος με τη γη που δόθηκε ως κληρονομιά στη φυλή των δικών του προγόνων.

8 Και κάθε κόρη Ισραηλίτη που έχει κληρονομικά δικαιώματα από τη δική της ισραηλιτική φυλή, θα πρέπει να διαλέγει άνδρα και να παντρεύεται κάποιον από οικογένεια της δικής της φυλής, της φυλής του πατέρα της. Με τον τρόπο αυτό κάθε Ισραηλίτης θα διατηρεί την προγονική κληρονομικά των πατέρων του.

9 Έτσι η προγονική κληρονομιά δεν θα μεταβιβάζεται και δεν θα περιέρχεται από τη μία φυλή στην άλλη, αλλά κάθε Ισραηλίτης θα συνεχίζει να κατέχει τη δική του προγονική κληρονομιά».

10 Όπως ακριβώς διέταξε ο Κύριος τον Μωυσή, έτσι έκαναν και στην περίπτωση των θυγατέρων του Σαλπαάδ.

11 Η Θερσά, η Εγλά, η Μελχά, η Νούα και η Μαλαά, οι πέντε θυγατέρες του Σαλπαάδ, παντρεύτηκαν τους ξαδέλφους τους, τους γιους των θείων τους.

12 Πήραν συζύγους από τη φυλή του Μανασσή, ο οποίος ήταν γιος του Ιωσήφ, κι έτσι τα κληρονομικά τους δικαιώματα έμειναν στη φυλή των πατέρων τους.

13 Αυτές είναι οι εντολές και οι διατάξεις και οι οδηγίες που έδωσε ο Κύριος ως κανόνες ζωής διαμέσου του Μωυσή στους Ισραηλίτες, στα δυτικά μέρη της χώρας Μωάβ, κοντά στον Ιορδάνη ποταμό, απέναντι από την Ιεριχώ.